**NACIONALNI PLAN OPORAVKA I OTPORNOSTI 2021.-2026.**

**UPUTE ZA PRIJAVITELJE**

**Poziv na dostavu projektnih prijedloga**

**Sanacija zatvorenih odlagališta neopasnog otpada**

**(*referentni broj:*** ***NPOO.C1.3.R2-I2.01)***

***-*** *otvoreni postupak u modalitetu trajnog poziva*



Ministarstvo gospodarstva i održivog razvoja

**SADRŽAJ**

[1. OPĆE INFORMACIJE 3](#_Toc98485447)

[1.1. Strateški i zakonodavni okvir 3](#_Toc98485448)

[1.2. Zakonodavstvo Europske unije 5](#_Toc98485449)

[1.3. Nacionalno zakonodavstvo 6](#_Toc98485450)

[1.4. Odgovornosti za upravljanje 7](#_Toc98485451)

[1.5. Predmet, svrha i pokazatelji Poziva 7](#_Toc98485452)

[1.6. Financijska alokacija, iznosi i intenziteti bespovratnih sredstava, obveze prijavitelja 9](#_Toc98485453)

[1.7. Obveze koje se odnose na državne potpore 9](#_Toc98485454)

[2. PRAVILA POZIVA 10](#_Toc98485455)

[2.1. Prihvatljivost prijavitelja 10](#_Toc98485456)

[2.2. Prihvatljivost partnera i formiranje partnerstva 10](#_Toc98485457)

[2.3. Kriteriji za isključenje 11](#_Toc98485458)

[2.4. Broj projektnih prijedloga i ugovora o dodjeli bespovratnih sredstava po Prijavitelju 12](#_Toc98485459)

[2.5. Zahtjevi koji se odnose na sposobnost Prijavitelja, učinkovito korištenje sredstava i održivost rezultata projekta 13](#_Toc98485460)

[2.6. Prihvatljivost projekta 14](#_Toc98485461)

[2.7. Prihvatljive projektne aktivnosti: koja ulaganja su dozvoljena? 16](#_Toc98485462)

[2.8. Opći zahtjevi koji se odnose na prihvatljivost izdataka za provedbu projekta 16](#_Toc98485463)

[2.9. Prihvatljive kategorije troškova 17](#_Toc98485464)

[2.10. Neprihvatljivi troškovi 18](#_Toc98485465)

[2.11. Horizontalna načela 19](#_Toc98485466)

[2.12. Promicanje ravnopravnosti žena i muškaraca i zabrana diskriminacije 19](#_Toc98485467)

[2.13. Pristupačnost za osobe s invaliditetom 20](#_Toc98485468)

[2.14. Održivi razvoj i načelo „ne nanosi bitnu štetu“ 20](#_Toc98485469)

[3. KAKO SE PRIJAVITI 22](#_Toc98485470)

[3.1. Izgled i sadržaj projektnog prijedloga 22](#_Toc98485471)

[3.2. Podnošenje projektnog prijedloga 24](#_Toc98485472)

[3.3. Rok za predaju projektnog prijedloga 24](#_Toc98485473)

[3.4. Dodatne informacije uz projektni prijedlog 25](#_Toc98485474)

[3.5. Objava rezultata Poziva 26](#_Toc98485475)

[4. POSTUPAK DODJELE 26](#_Toc98485476)

[4.1. Faze postupka dodjele bespovratnih sredstava 26](#_Toc98485477)

[4.2. Provođenje postupka dodjele 26](#_Toc98485478)

[4.3. Prigovori 31](#_Toc98485479)

[4.5. Ugovaranje 33](#_Toc98485480)

[5. ODREDBE KOJE SE ODNOSE NA PROVEDBU PROJEKTA 33](#_Toc98485481)

[5.1. Razdoblje provedbe projekta 33](#_Toc98485482)

[5.2. Nabava 34](#_Toc98485483)

[5.3. Provjere upravljanja projektom 34](#_Toc98485484)

[5.4. Podnošenje zahtjeva za nadoknadom sredstava 35](#_Toc98485485)

[5.5. Povrat sredstava 35](#_Toc98485486)

[5.6. Informiranje i vidljivost 35](#_Toc98485487)

[5.7. Zaštita osobnih podataka 36](#_Toc98485488)

[6. OBRASCI I PRILOZI 37](#_Toc98485489)

[7. POJMOVNIK 38](#_Toc98485490)

[8. POPIS KRATICA 39](#_Toc98485491)

**1. OPĆE INFORMACIJE**

Putem ovog poziva na dostavu projektnih prijedloga za sanaciju zatvorenih odlagališta neopasnog otpada (u daljnjem tekstu: Poziv) definiraju se ciljevi, uvjeti i postupci za dodjelu bespovratnih sredstava namijenjenih provedbi projekata sanacije zatvorenih odlagališta neopasnog otpada u Republici Hrvatskoj koje se financiraju iz Nacionalnog plana oporavka i otpornosti 2021. – 2026. (u daljnjem tekstu: NPOO).

Ove Upute za prijavitelje (u daljnjem tekstu*:* Upute) određuju pravila o načinu podnošenja projektnih prijedloga, navode kriterije prihvatljivosti i kriterije odabira projektnih prijedloga, kriterije prihvatljivosti prijavitelja, aktivnosti i izdataka te pravila provedbe postupaka dodjele kojima se dodjeljuju bespovratna sredstva u okviru ovog Poziva.

***Napomena:*** *U postupku pripremanja projektnog prijedloga, prijavitelji trebaju proučiti cjelokupnu dokumentaciju Poziva, te redovno pratiti ima li eventualnih ažuriranja (izmjene i/ili dopune) dokumentacije Poziva, koje se objavljuju na internetskim stranicama sustava eNPOO i javnom portalu NPOO-a*  ([*https://planoporavka.gov.hr*](https://planoporavka.gov.hr)*).*

*Propisi koji se odnose na ovaj Poziv su propisi koji su važeći u trenutku njegove objave, te se na Upute za prijavitelje i ostalu prateću dokumentaciju, kao i na sve odnose koji proizlaze iz Poziva, primjenjuje pozitivno zakonodavstvo, što uključuje zakonske i podzakonske akte RH i EU koji su naknadno stupili na snagu, kao i sve njihove kasnije izmjene i dopune. Dužnost je prijavitelja provjeriti primjenjivo zakonodavstvo u trenutku dostave projektnog prijedloga, jer će se na prijavitelja primijeniti propisi koji su na snazi (važeći) u trenutku podnošenja projektnog prijedloga.*

*Prijavitelji se posebice trebaju upoznati s uvjetima Ugovora o dodjeli bespovratnih sredstava u kojima se razrađuju prava i obveze prijavitelja kao korisnika sredstava. Predložak Ugovora sastavni je dio Poziva.*

**1.1. Strateški i zakonodavni okvir**

Europska komisija 27. svibnja 2020. predložila je plan oporavka za Europu kako bi pomogla državama članicama u otklanjanju gospodarskih i društvenih posljedica nastalih zbog pandemije COVID-19, te doprinijela pokretanju gospodarskog oporavka i jačanju otpornosti gospodarstva na razini EU-a. Stoga je na razini Europske unije uspostavljen poseban instrument s pratećim financijskim sredstvima pod nazivom „EU sljedeće generacije“, koji državama članicama treba osigurati ubrzan gospodarski oporavak te digitalnu i zelenu transformaciju radi održivijeg razvoja te veće otpornosti društva i gospodarstva na buduće krize. U okviru instrumenta „EU sljedeće generacije“ uveden je Mehanizam za oporavak i otpornost (eng. *Recovery and Resilience Facility* – RRF) iz kojeg je državama članicama, kroz vlastite nacionalne planove za oporavak i otpornost omogućeno korištenje bespovratnih sredstava i zajmova za financiranje reformi i povezanih investicija kojima se ubrzava oporavak te povećava otpornost gospodarstva i društva. Preduvjet za korištenje sredstava iz RRF-a su nacionalni planovi oporavka i otpornosti koji u skladu s ciljevima RRF-a obuhvaćaju reforme i investicije koje će se provesti u narednim godinama, a najkasnije do 30. lipnja 2026.

Hrvatski Nacionalni plan oporavka i otpornosti 2021. - 2026. (u daljnjem tekstu: NPOO) odobren je Provedbenom Odlukom Vijeća (10687/21 od 20. srpnja 2021.) o odobrenju ocjene plana za oporavak i otpornost Hrvatske.

NPOO je usklađen s nacionalnim strateškim dokumentima, kao i s europskim prioritetima usmjerenima na digitalnu i zelenu tranziciju. NPOO definira reformske smjerove i područja ulaganja koje će se provesti najkasnije do 30. lipnja 2026. kako bi se osigurao brz oporavak hrvatskog gospodarstva uz omogućavanje investicija na prioritetnim područjima.

U skladu sa specifičnim hrvatskim potrebama, NPOO se sastoji od pet komponenti: Gospodarstvo, Javna uprava, pravosuđe i državna imovina, Obrazovanje, znanost i istraživanje, Tržište rada i socijalna zaštita, Zdravstvo i jedne inicijative: Obnova zgrada. U svakoj komponenti definirane su reformske mjere i investicije. Ulaganja u sanacije odlagališta neopasnog otpada obuhvaćena su kroz komponentu Gospodarstva, podkomponentu C1.3. *Unaprjeđenje vodnog gospodarstva i gospodarenja otpadom*, reformsku mjeru C1.3. R2 *Provedba projekata za održivo gospodarenje otpadom*. Provedbom ove mjere želi se ostvariti prelazak na kružno gospodarstvo i ostvarenje europskih ciljeva u smanjenju odlaganja odnosno povećanju recikliranja. Preduvjeti za prelazak na kružno gospodarstvo i uspostavu održivog i učinkovitog sustava gospodarenja otpadom ostvarit će se kroz provedbu dva programa gospodarenja otpadom:

* Program smanjenja odlaganja otpada i
* Program sanacije zatvorenih odlagališta i lokacija onečišćenih otpadom.

Ovaj Poziv pokrenut je u okviru komponente NPOO-a C1. *Gospodarstvo*, podkomponente C.1.3. *Unaprjeđenje vodnog gospodarstva i gospodarenja otpadom*, reformske mjere C1.3. R2 *Provedba projekata za održivo gospodarenje otpadom* i investicije C1.3. R2-I2 - *Program sanacije zatvorenih odlagališta i lokacija onečišćenih opasnim otpadom.* Prema Prilogu provedbene odluke Vijeća o odobrenju ocjene plana za oporavak i otpornost Hrvatske od 20.7.2021., cilj ovog ulaganja je saniranje zatvorenih odlagališta kako bi se spriječilo daljnje onečišćenje zraka, tla i vode u skladu s kriterijima Direktive 1999/31/EZ.

Provedba ovog Poziva utvrđena je zakonodavnim okvirom na razini RH i EU.

Poziv je u skladu sa Strategijom gospodarenja otpadom RH (NN 130/05), Ciljem 3. *Smanjivanje rizika od otpada – Provođenje sanacije odlagališta otpada*. Za ostvarenje Cilja 3. određene su posebne mjere, a koje između ostalih, uključuju i nastavak sustavnih aktivnosti sanacije odlagališta i starih opterećenja u skladu s EU propisima. Također, vezano za Cilj 2. *Razvitak infrastrukture za cjeloviti sustav gospodarenja otpadom IVO[[1]](#footnote-1) (stvaranje uvjeta za učinkovito funkcioniranje sustava)*, jedna od određenih posebnih mjera za ostvarenje cilja je provođenje postupaka zatvaranja i sanacije neusklađenih odlagališta komunalnog i drugog otpada usporedno s otvaranjem centara za gospodarenje otpadom (CGO).

Nadalje, Poziv je u skladu s Planom gospodarenja otpadom RH za razdoblje 2017.-2022. (NN 3/17, 1/22) (u daljnjem tekstu: PGO RH za razdoblje 2017.-2022.), Mjerom 4.2. *Sanacija odlagališta neopasnog otpada* u svrhu postizanja Cilja 4. *Sanirati lokacije onečišćene otpadom*.

Poziv je u skladu s Odlukom o implementaciji Plana gospodarenja otpadom RH za razdoblje 2017.-2022. od25. svibnja 2019. u kojoj je ciljana vrijednost Mjere 4.2. *Sanacija odlagališta neopasnog otpada* određena sanacija 140 odlagališta neopasnog otpada do 4. kvartala 2022. U Izmjenama PGO-a ciljana vrijednost ove mjere je 50 saniranih odlagališta neopasnog otpada tijekom 2022., a ova mjera se nastavlja i u razdoblju 2023. – 2029.

Poziv je također u skladu s Naputkom o provedbi Izmjena Plana gospodarenja otpadom Republike Hrvatske za razdoblje 2017.-2022. godine u projektima održivog gospodarenja otpadom od 10. ožujka 2022.

Na temelju obveza iz Direktive Vijeća 1999/31/EZ o odlagalištima otpada kako je posljednji put izmijenjena Direktivom (EU) 2018/850 Europskog parlamenta i Vijeća od 30. svibnja 2018. o izmjeni Direktive 1999/31/EZ o odlagalištima otpada (SL L 150, 14. 6. 2018.) za koje su Ugovorom o pristupanju RH EU utvrđena prijelazna razdoblja za RH, sva postojeća odlagališta u RH do 31. prosinca 2018. moraju ispunjavati zahtjeve Direktive.

Zakon o gospodarenju otpadom (NN 84/21) (u daljnjem tekstu: ZGO) i Pravilnik o načinima i uvjetima odlaganja otpada, kategorijama i uvjetima rada za odlagališta otpada (Pravilnik, NN 114/15, 103/18, 56/19), prenijeli su Direktivu Vijeća 1999/31/EZ kako je posljednji put izmijenjena Direktivom (EU) 2018/850 i druge direktive u pravni poredak RH. ZGO je detaljnije propisao sustav i odgovornosti u gospodarenju otpadom, a posebice komunalnim otpadom kroz obveze jedinica lokalne samouprave u svrhu dostizanja ciljeva iz pristupnog ugovora. Sukladno čl. 40. st. 1. ZGO-a redoslijed i dinamiku zatvaranja odlagališta i obvezu osobe koja upravlja odlagalištem da preuzima određeni miješani komunalni otpad određuje ministar Odlukom sukladno *Dinamici zatvaranja odlagališta neopasnog otpada na području Republike Hrvatske*[[2]](#footnote-2) (u daljnjem tekstu: Dinamika zatvaranja odlagališta).

Na temelju čl. 21a Pravilnika donesena je Odluka o redoslijedu i dinamici zatvaranja odlagališta (NN 3/19, 17/19, u daljnjem tekstu: Odluka o redoslijedu), a sukladno dokumentu *Dinamika zatvaranja odlagališta*, kojim se određuje redoslijed i dinamika zatvaranja odlagališta neopasnog otpada po županijama, odabir odlagališta neopasnog otpada na kojima će se nastaviti odlagati neopasni komunalni i proizvodni otpad do popunjavanja kapaciteta za odlaganje i odlagališta neopasnog otpada na kojima će se nastaviti odlagati neopasni komunalni i proizvodni otpad do izgradnje i početka rada CGO-a u RH.

U dokumentu *Dinamika zatvaranja odlagališta* prema statusu operativnosti identificirano je 49 zatvorenih odlagališta neopasnog otpada u statusu sanacije „*sanacija u pripremi*“. Za 27 aktivnih odlagališta je određen status sanacije „*odlagališta koja se zatvaraju do kraja 2018.*“, a za 50 aktivnih odlagališta je određen status „*odlagališta koja nastavljaju s radom do popunjavanja kapaciteta*“ dok je za 21 aktivno odlagalište određen status „*odlagališta koja nastavljaju s radom do otvaranja CGO-a*“. Nastavno na navedeni dokument, u Odluci o redoslijedu definirano je 26 odlagališta koja se zatvaraju do 31. prosinca 2018. godine. Odlagališta na kojima će se nastaviti odlagati komunalni i proizvodni otpad do popunjena kapaciteta za odlaganje i odlagališta neopasnog otpada na kojima će se nastaviti odlagati komunalni i proizvodni otpad do početka rada CGO-a obvezna su svake godine dostaviti podatke Ministarstvu gospodarstva i održivog razvoja (u daljnjem tekstu: MINGOR) o preostalom kapacitetu odlaganja na temelju snimke raspoloživih kapaciteta.

Prema podacima MINGOR-a, tijekom 2020. godine komunalni otpad se odlagao na 85 odlagališta otpada. Sveukupno je na odlaganje upućeno 941.285 t odnosno 56 % nastalog komunalnog otpada. Riječ je o smanjenju od 3 % u odnosu na 2019. godinu. Na odlagališta u RH upućeno je ukupno 937.878 t komunalnog otpada, a na odlaganje u susjednu Bosnu i Hercegovinu upućeno je 3.407 t. Od 2005. do 2020. godine ukupno je bilo evidentirano i prati se 317 lokacija službenih odlagališta, od čega se na 306 lokacija u navedenom razdoblju mogao odlagati komunalni otpad. Od ukupnog broja odlagališta na koja se odlagao komunalni otpad pripremu sanacije prijavilo je 18 odlagališta, sanacija je bila u tijeku na 30 odlagališta, a status saniranih ima ukupno 37 odlagališta[[3]](#footnote-3).

**1.2. Zakonodavstvo Europske unije**

* Ugovor o Europskoj uniji i Ugovor o funkcioniranju Europske unije (pročišćene verzije, 2016/C 202/01, od 7. lipnja 2016.)
* Ugovor o funkcioniranju Europske unije (konsolidirana verzija, SL C 115/47, 9. svibnja 2008.) (UFEU)
* Uredba (EU) 2021/241 Europskog parlamenta i Vijeća od 12. veljače 2021. o uspostavi Mehanizma za oporavak i otpornost
* Uredba (EU) 2020/852 Europskog parlamenta i vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (Uredba o taksonomiji)
* Uredba (EU) 2021/241 Europskog parlamenta i Vijeća od 12. veljače 2021. o uspostavi Mehanizma za oporavak i otpornost
* Tehničke smjernice o primjeni načela nenanošenja bitne štete u okviru Uredbe o Mehanizmu za oporavak i otpornost (https://eur-lex.europa.eu/legal-content/HR/TXT/PDF/?uri=CELEX:52021XC0218(01)&from=HR)
* Provedbena odluka Vijeća (EU) 10687/21 od 20. srpnja 2021. o odobrenju ocjene plana za oporavak i otpornost Hrvatske Vijeća Europske unije Hrvatske i Prilog Provedbenoj odluci Vijeća (EU) 10687/21 od 20. srpnja 2021. o odobrenju ocjene plana za oporavak i otpornost Hrvatske Vijeća Europske unije Hrvatske
* Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (Tekst značajan za EGP).

Uz prethodno utvrđene propise, primjenjuju se i svi delegirani i provedbeni akti koji se na temelju njih donose.

Ako naknadne izmjene/dopune/ispravci propisa i dugih primjenjivih akata koji su bili na snazi u vrijeme objave Poziva utvrđuju obvezne dodatne ili nove uvjete, primjenjuje se ono što je u njima utvrđeno, na način kako je u njima utvrđeno.

**1.3. Nacionalno zakonodavstvo**

* Ugovor o pristupanju Republike Hrvatske Europskoj uniji (NN Međunarodni ugovori 2/12, 5/13, 9/13)
* [Odluka o sustavu upravljanja i praćenju provedbe aktivnosti u okviru NPOO](https://narodne-novine.nn.hr/clanci/sluzbeni/2021_07_78_1450.html)  (NN 78/2021)
* Plan gospodarenja otpadom Republike Hrvatske za razdoblje 2017. - 2022. godine (NN 3/17, 1/22)
* Odluka Vlade RH o implementaciji Plana gospodarenja otpadom RH za razdoblje 2017.-2022. od 25. svibnja 2017.
* Naputak o provedbi Izmjena Plana gospodarenja otpadom Republike Hrvatske za razdoblje 2017.-2022. godine u projektima održivog gospodarenja otpadom od 10. ožujka 2022.
* Zakon o gospodarenju otpadom (NN 84/21)
* Pravilnik o gospodarenju otpadom (NN 81/20)
* Pravilnik o načinima i uvjetima odlaganja otpada, kategorijama i uvjetima rada za odlagališta otpada (NN 114/15, 103/18, 56/19)
* Odluka o redoslijedu i dinamici zatvaranja odlagališta (NN 3/19, 17/19)
* Zakon o prostornom uređenju (NN 153/13, 65/17, 114/18, 39/19, 98/19)
* Zakon o gradnji (NN 153/13, 20/17, 39/19, 125/19)
* Zakon o poslovima i djelatnostima prostornog uređenja i gradnje (NN 78/15 i 118/18, 110/19)
* Zakon o javnoj nabavi (NN 120/16)
* Zakon o državnim potporama (NN 47/14, 69/17)
* Zakon o zaštiti okoliša (NN 80/13, 153/13, 78/15, 12/18, 118/18)
* Zakon o zaštiti prirode (NN 80/13, 15/18, 14/19, 127/19)
* Zakonu o zaštiti zraka (NN 127/19)
* Uredba o procjeni utjecaja zahvata na okoliš (NN 61/14, 3/17)
* Pravilnik o praćenju emisija stakleničkih plinova u Republici Hrvatskoj (NN 134/12)
* Zakon o koncesijama (NN 69/17, 107/20)
* Zakon o ravnopravnosti spolova (NN 82/08, 69/17)
* Zakon o suzbijanju diskriminacije (NN 85/08, 112/12)
* Pravilnik o osiguranju pristupačnosti građevina osobama s invaliditetom i smanjene pokretljivosti (NN 78/13)
* Zakon o provedbi Opće uredbe o zaštiti osobnih podataka (NN 42/18)
* Drugi relevantni zakoni i propisi.

Svi navedeni i ostali relevantni nacionalni propisi vezano za sektor gospodarenja otpadom dostupni su na web stranici [MINGOR](https://mingor.gov.hr/o-ministarstvu-1065/djelokrug/uprava-za-procjenu-utjecaja-na-okolis-i-odrzivo-gospodarenje-otpadom-1271/zakoni-i-propisi-7637/zakoni-i-propisi-iz-podrucja-gospodarenja-otpadom/7593)-a.

|  |
| --- |
| ***Napomena:*** *Zakoni i podzakonski akti i pripadajući brojevi navedeni su u ovom Pozivu kao važeći u trenutku njegove objave te se na Upute za prijavitelje i ostalu prateću dokumentaciju, kao i na sve odnose koji proizlaze iz Poziva, primjenjuje pozitivno zakonodavstvo što uključuje zakonske i podzakonske akte RH i EU koji su naknadno stupili na snagu, kao i sve njihove kasnije izmjene i dopune. Dužnost je Prijavitelja provjeriti primjenjivo zakonodavstvo u trenutku dostave projektnog prijedloga, jer će se na Prijavitelja primijeniti važeći propisi u trenutku podnošenja projektnog prijedloga.* |

**1.4. Odgovornosti za upravljanje**

Vlada Republike Hrvatske je na sjednici održanoj 8. srpnja 2021. donijela Odluku o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. - 2026. (NN 78/2021). U skladu s navedenom Odlukom, nadležno tijelo za dodjelu bespovratnih sredstava za provedbu ulaganja je Tijelo državne uprave nadležno za komponentu/podkomponentu NPOO (NT), a u smislu provedbe ovog Poziva NT za podkomponentu C1.3. Unaprjeđenje vodnog gospodarstva i gospodarenja otpadom, reformsku mjeru C1.3. R2 - Provedba projekata za održivo gospodarenje otpadom je MINGOR. Provedbeno tijelo (PT) je Fond za zaštitu okoliša i energetsku učinkovitost (FZOEU).

**1.5. Predmet, svrha i pokazatelji Poziva**

***Predmet Poziva***

Predmet ovog Poziva je doprinos ispunjenju pravne stečevine EU na temelju obveza iz Ugovora o pristupanju Republike Hrvatske Europskoj uniji iz područja gospodarenja otpadom, odnosno sanacija zatvorenih odlagališta neopasnog otpada u skladu s PGO RH za razdoblje 2017.-2022. i Naputkom o provedbi Izmjena Plana gospodarenja otpadom Republike Hrvatske za razdoblje 2017.-2022. godine u projektima održivog gospodarenja otpadom, na način da budu usklađena s Pravilnikom i odredbama Direktive 1999/31/EZ, kako bi smanjile emisije stakleničkih plinova te onemogućilo onečišćenje podzemnih i površinski voda štetnim tvarima koje su nastale tijekom rada odlagališta.

U okviru ovog Poziva bespovratna sredstva mogu se dodijeliti projektima sanacije zatvorenih odlagališta neopasnog otpada, koja u popisu odlagališta iz *Izvješća o komunalnom otpadu za 2020. godinu*, *Prilog 4 - Popis službenih odlagališta otpada, status operativnosti i sanacije, stanje s krajem 2020. godine* ([link](http://www.haop.hr/sites/default/files/uploads/inline-files/OTP_Izvje%C5%A1%C4%87e%20o%20komunalnom%20otpadu%20za%202020.%20godinu_7_10_2021.pdf) na izvješće) nemaju status operativnosti „aktivno“.

***Svrha (cilj) Poziva***

Svrha poziva je sanacija zatvorenih odlagališta neopasnog otpada[[4]](#footnote-4) koja ne zadovoljavaju uvjete utvrđene Pravilnikom, te koja su prestala s radom, odnosno aktivnim korištenjem i nakon sanacije se više neće koristiti u svrhu odlaganja otpada.

***Pokazatelji***

Za potrebe praćenja postignuća, Prijavitelj je obvezan na razini projektnog prijedloga u Prijavnom obrascu i ostaloj za to predviđenoj dokumentaciji navesti konkretne vrijednosti pokazatelja koje će ostvariti provedbom projekta.

***Tablica 1 – Pokazatelji***

|  |  |  |
| --- | --- | --- |
| Pokazatelj | Jedinica mjere | Opis i izvor provjere |
| ***Zatvorena i sanirana odlagališta otpada*** | *broj* | *Završetak ugovora o radovima mora rezultirati saniranim odlagalištem neopasnog otpada za koji je Prijavitelj ishodio uporabnu dozvolu nakon provedene sanacije/završno izvješće nadzornog inženjera****Izvor provjere:*** *Odobreno završno izvješće o provedbi projekta, ishođena uporabna dozvola nakon provedene sanacije*  |
| ***Regeneracija zemljišta: Ukupna površina regeneriranog zemljišta*** | *m2* | *Prijavitelj mora u projektnom prijedlogu iskazati tlocrtnu površinu saniranog tijela odlagališta.****Izvor provjere:*** *Odobreno završno izvješće o provedbi projekta, ishođena uporabna dozvola nakon provedene sanacije*  |

Sukladno točkama 5. i 6. priloga 3. Pravila o financijskim korekcijama (Prilog 1.3. Priloga 1 dokumentacije Poziva) tijela nadležna za poziv (NT i PT) imaju pravo odrediti financijsku korekciju u slučaju neostvarenja planirane razine (vrijednosti) pokazatelja projekta definiranih u Ugovoru o dodjeli bespovratnih sredstava. U slučaju neostvarenja pokazatelja, nadležno tijelo će u utvrđivanju opravdanosti primjene financijske korekcije utvrđivati utjecaj neostvarivanja pokazatelja na postupak dodjele bespovratnih sredstava (postupak odabira) i na ostvarenje ciljeva projekta te će razmatrati opravdanost razloga (okolnosti) koji su doveli do neostvarenja pokazatelja kao što su: utjecaj socio-ekonomskih čimbenika ili vanjskih utjecaja (čimbenika okoline), nastup više sile, izvanrednih i nepredvidivih okolnosti, pojašnjenja i obrazloženja Korisnika te postupanje Korisnika prilikom provedbe projekta (lista nije isključiva). Financijska korekcija utvrđuje se u obliku izvršenja povrata dijela isplaćenih sredstava razmjerno neostvarenom udjelu pokazatelja u obliku paušalne financijske korekcije. Ove odredbe odnose se na pokazatelje iz Tablice 1 čija vrijednost se definira u Obrascu 1. Prijavni obrazac, rubrika „Pokazatelji i rezultati“.

**1.6.** **Financijska alokacija, iznosi i intenziteti bespovratnih sredstava, obveze prijavitelja**

Bespovratna sredstva dodjeljivat će se putem otvorenog postupka dodjele bespovratnih sredstava u modalitetu trajnog poziva odnosno do iskorištenja raspoloživih sredstava iz NPOO-a predviđenih za ovaj Poziv.

Ukupan raspoloživ iznos bespovratnih sredstava za dodjelu u okviru ovog Poziva je **80.000.000,00 HRK.**

Zadržava se pravo ne dodijeliti sva raspoloživa sredstva u okviru ovog Poziva.

**Najviši dopušteni iznos bespovratnih sredstava** koji može biti dodijeljen pojedinačnom projektnom prijedlogu u sklopu ovog Poziva je **30.000.000,00** HRK.

Iznos bespovratnih sredstava iz NPOO-a po pojedinom projektnom prijedlogu koji se može dodijeliti u sklopu ovog Poziva iznosi maksimalno 85,0000000% od ukupnog iznosa prihvatljivih troškova projekta.

**Obveze prijavitelja vezane uz financiranje projekta**

Prijavitelj se obvezuje da će najkasnije do početka provedbe projekta iz vlastitih sredstava ili osiguravanjem financiranja na drugi način (sredstvima koja ne predstavljaju sredstva iz bilo kojeg javnog izvora, uključujući sredstva Unije) osigurati sredstva za financiranje:

* razlike između iznosa ukupnih prihvatljivih troškova/izdataka projektnog prijedloga te iznosa bespovratnih sredstava iz NPOO-a dodijeljenih za financiranje prihvatljivih troškova/izdataka u sklopu ovog Poziva,
* svih ukupnih neprihvatljivih troškova/izdataka projektnog prijedloga, neovisno o trenutku nastanka.

Ispunjenje ovog zahtjeva potvrđuje se potpisivanjem Obrasca 2. *Izjava prijavitelja o osiguranju vlastitog udjela sufinanciranja*, koju je Prijavitelj dužan dostaviti prilikom dostave projektnog prijedloga.

**1.7. Obveze koje se odnose na državne potpore**

Kako bi bila riječ o državnoj potpori moraju biti ispunjena 4 elementa (radi se o državnim sredstvima, selektivnosti, prednosti i utjecaju na tržište, odnosno narušavanju tržišnog natjecanja).

Budući da zatvoreno i sanirano odlagalište nije predviđeno za daljnje zbrinjavanje otpada niti bilo kakve nove gospodarske aktivnosti, provedbom projekta ne narušava se tržišno natjecanje te isto nema utjecaj na trgovinu zemalja članica EU. Aktivnosti gradnje, stručnog nadzora građenja i tehničke pomoći izvode izvođači radova i isporučitelji usluga koji odabrani na temelju postupaka javne nabave provedenih u skladu sa Zakonom o javnoj nabavi i pripadajućim propisima, čime će biti osigurana transparentnost i tržišni način odabira gospodarskih subjekata bez davanja selektivne prednosti pojedinim gospodarskim subjektima. Provedbom projekta sanacije i ishođenjem uporabne dozvole odlagalište je konačno zatvoreno za daljnje odlaganje otpada te se provodi njegovo održavanje, nadzor i kontrola sukladno zakonskim propisima vodeći računa o roku u kojem odlagalište može predstavljati opasnost. Sanirano i konačno zatvoreno odlagalište kao građevina i nekretnina neće se koristiti za proizvodnju roba ili usluga koje bi plaćali izravno korisnici roba ili usluga i neće se davati na korištenje, prodavati ili iznajmljivati te time omogućiti prijavitelju ostvarenje pritoka novca (prihod) koji je veći od zbroja operativnih troškova i troškova zamjene opreme kratkog životnog vijeka koji nastaju za vrijeme odgovarajućeg vremenskog razdoblje (referentno razdoblje).

Stoga se obveze koje se odnose na državne potpore/potpore male vrijednosti (*de minimis* potpore) ne odnose se na projekte koji će biti financirani u okviru ovog Poziva.

**1.8. Dvostruko financiranje**

Načelo zabrane dvostrukog financiranja podrazumijeva da se treba izbjegavati dvostruko financiranje istih troškova iz Mehanizma za oporavak i otpornost i drugih programa Unije te javnih izvora.

**2. PRAVILA POZIVA**

**2.1. Prihvatljivost prijavitelja**

Sukladno čl. 10., st. 4. ZGO-a izvršno tijelo jedinice lokalne samouprave (JLS) i izvršno tijelo jedinice područne (regionalne) samouprave (JP(R)S)odnosno Grada Zagreba dužno je na svom području osigurati uvjete i provedbu propisanih mjera gospodarenja otpadom. U skladu s navedenim člankom ZGO-a prihvatljivi prijavitelji u sklopu ovog Poziva su JLS na čijem se području nalazi odlagalište. Također, s obzirom na to da zbog teritorijalnog preustroja pojedinih JLS postoje odlagališta koja su na području jedne JLS, a u stvarnosti njima upravlja upravitelj odlagališta koji je u vlasništvu druge JLS (tj. odlagalište u stvarnosti pripada JLS koja njime upravlja odnosno koja je vlasnik zemljišta ili ima pravo građenja na lokaciji na kojoj se nalazi odlagalište), prihvatljivi prijavitelji su i JLS-ovi koji su vlasnici/imaju pravo građenja na zemljištu na kojem se nalazi odlagalište ili su vlasnici osobe koja upravlja odlagalištem na administrativnom području neke druge JLS.

PGO RH za razdoblje 2017.-2022. definira JLS-ove kao nositelje Mjere 4.2 Sanacija odlagališta neopasnog otpada u svrhu ostvarivanja Cilja 4. Sanirati lokacije onečišćene otpadom.

Prijavitelj mora dokazati da u trenutku dostave projektnog prijedloga:

* ima važeći Plan gospodarenja otpadom JLS ili JP(R)S/Grada Zagreba;
* nije niti u jednoj situaciji isključenja, koje su definirane u točki 2.3. Uputa.

Prihvatljivost prijavitelja će se provjeravati sukladno relevantnim dokumentima navedenima u točki 3.1. ovih Uputa.

**2.2. Prihvatljivost partnera i formiranje partnerstva**

Prijavitelji moraju djelovati pojedinačno. Partnerske organizacije i partnerstvo bilo koje vrste nisu prihvatljivi.

**2.3. Kriteriji za isključenje**

Kriteriji za isključenje prijavitelja

U okviru ovog Poziva, potpora se **ne može** dodijeliti:

1. Prijavitelju od kojeg je, kako je navedeno u članku 1. točki 4.a) Uredbe (EU) br. 651/2014, temeljem prethodne odluke Komisije kojom se potpora proglašava protuzakonitom i nespojivom s unutarnjim tržištem, zatražen povrat sredstava; *dokazuje se Izjavom prijavitelja (Obrazac* 3*);*
2. ako je Prijavitelj ili osoba ovlaštena po zakonu za zastupanje prijavitelja (osobe koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno osuđena za bilo koje od sljedećih kaznenih djela odnosno za odgovarajuća kaznena djela prema propisima države sjedišta ili države čiji je državljanin osoba ovlaštena po zakonu za njihovo zastupanje *dokazuje se Izjavom prijavitelja (Obrazac* 3*):*
	* sudjelovanje u zločinačkoj organizaciji, na temelju članka 328. (zločinačko udruženje) i članka 329. (počinjenje kaznenog djela u sastavu zločinačkog udruženja) iz Kaznenog zakona (NN, br. 125/11, 144/12, 56/15, 61/15, 101/17, 118/18, 126/19, 84/21), članka 333. (udruživanje za počinjenje kaznenih djela) iz Kaznenog zakona (NN, br. 110/97, 27/98, 50/00, 129/00, 51/01, 111/03, 190/03, 105/04, 84/05, 71/06, 110/07, 152/08, 57/11, 77/11 i 143/12)
	* terorizam ili kaznena djela povezana s terorističkim aktivnostima, na temelju članka 97. (terorizam), članka 99. (javno poticanje na terorizam), članka 100. (novačenje za terorizam), članka 101. (obuka za terorizam), članka 101.a (putovanje u svrhu terorizma) i članka 102. (terorističko udruženje) Kaznenog zakona (NN, br. 125/11, 144/12, 56/15, 61/15, 101/17, 118/18, 126/19, 84/21) i članka 169. (terorizam), članka 169.a (javno poticanje na terorizam) i članka 169.b (novačenje i obuka za terorizam) iz Kaznenog zakona (NN, br. 110/97, 27/98, 50/00, 129/00, 51/01, 111/03, 190/03, 105/04, 84/05, 71/06, 110/07, 152/08, 57/11, 77/11 i 143/12)
	* pranje novca ili financiranje terorizma, na temelju članka 98. (financiranje terorizma) i članka 265. (pranje novca) Kaznenog zakona (NN 125/11, 144/12, 56/15, 61/15, 101/17, 118/18, 126/19, 84/21) i članka 279. (pranje novca) iz Kaznenog zakona (NN, br. 110/97, 27/98, 50/00, 129/00, 51/01, 111/03, 190/03, 105/04, 84/05, 71/06, 110/07, 152/08, 57/11, 77/11 i 143/12)
	* dječji rad ili druge oblike trgovanja ljudima, na temelju članka 106. (trgovanje ljudima) Kaznenog zakona (NN, br. 125/11, 144/12, 56/15, 61/15, 101/17, 118/18, 126/19, 84/21) i članka 175. (trgovanje ljudima i ropstvo) iz Kaznenog zakona (NN, br. 110/97, 27/98, 50/00, 129/00, 51/01, 111/03, 190/03, 105/04, 84/05, 71/06, 110/07, 152/08, 57/11, 77/11 i 143/12)
	* korupciju, na temelju članka 252. (primanje mita u gospodarskom poslovanju), članka 253. (davanje mita u gospodarskom poslovanju), članka 254. (zlouporaba u postupku javne nabave), članka 291. (zlouporaba položaja i ovlasti), članka 292. (nezakonito pogodovanje), članka 293. (primanje mita), članka 294. (davanje mita), članka 295. (trgovanje utjecajem) i članka 296. (davanje mita za trgovanje utjecajem) Kaznenog zakona (NN, br. 125/11, 144/12, 56/15, 61/15, 101/17, 118/18, 126/19, 84/21) i članka 294.a (primanje mita u gospodarskom poslovanju), članka 294.b (davanje mita u gospodarskom poslovanju), članka 337. (zlouporaba položaja i ovlasti), članka 338. (zlouporaba obavljanja dužnosti državne vlasti), članka 343. (protuzakonito posredovanje), članka 347. (primanje mita) i članka 348. (davanje mita) iz Kaznenog zakona (NN, br. 110/97, 27/98, 50/00, 129/00, 51/01, 111/03, 190/03, 105/04, 84/05, 71/06, 110/07, 152/08, 57/11, 77/11 i 143/12)
	* prijevaru, na temelju članka 236. (prijevara), članka 247. (prijevara u gospodarskom poslovanju), članka 256. (utaja poreza ili carine) i članka 258. (subvencijska prijevara) Kaznenog zakona (NN, br. 125/11, 144/12, 56/15, 61/15, 101/17, 118/18, 126/19, 84/21) i članka 224. (prijevara), članka 293. (prijevara u gospodarskom poslovanju) i članka 286. (utaja poreza i drugih davanja) iz Kaznenog zakona (NN, br. 110/97, 27/98, 50/00, 129/00, 51/01, 111/03, 190/03, 105/04, 84/05, 71/06, 110/07, 152/08, 57/11, 77/11 i 143/12);
3. Prijavitelju kojem je utvrđeno teško[[5]](#footnote-5) kršenje ugovora zbog neispunjavanja obveza a koji je bio potpisan u sklopu nekog drugog postupka dodjele bespovratnih sredstava i bio je (su)financiran sredstvima Unije, *dokazuje se Izjavom prijavitelja (Obrazac 3);*
4. Prijavitelju koji je iz proračuna Unije primio bespovratna sredstva koja se odnose na isto djelovanje; *dokazuje se Izjavom prijavitelja (Obrazac 3)*;
5. Prijavitelju u slučaju da je Prijavitelj i/ili osoba ovlaštena po zakonu za zastupanje proglašen krivim zbog teškog profesionalnog propusta;*dokazuje se Izjavom prijavitelja (Obrazac 3)*;
6. Prijavitelju koji je znao ili morao znati da je u sukobu interesa u predmetnom postupku dodjele bespovratnih sredstava; *dokazuje se Izjavom prijavitelja (Obrazac 3);*
7. Prijavitelju koji ne udovoljava obvezama u skladu s odobrenom obročnom otplatom duga; *dokazuje se Izjavom prijavitelja (Obrazac 3)*;
8. Prijavitelju koji je u postupku prisilnog povrata sredstava; *dokazuje se Izjavom prijavitelja (Obrazac 3);*
9. Prijavitelju koji nije izvršio povrat sredstava prema odluci nadležnog tijela, kako je navedeno u Obrascu Izjave prijavitelja o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele; *dokazuje se Izjavom prijavitelja (Obrazac 3)*;
10. Prijavitelju koji nije ispunio obvezu isplate plaćazaposlenicima, plaćanje doprinosa za financiranje obveznih osiguranja (osobito zdravstveno ili mirovinsko) ili plaćanje poreza u skladu s propisima Republike Hrvatske kao države u kojoj je osnovan prijavitelj i u kojoj će se provoditi Ugovor o dodjeli bespovratnih sredstava. U pogledu ove točke, smatra se prihvatljivim da Prijavitelj/Korisnik nije udovoljio spomenutim uvjetima, ako mu, sukladno posebnom propisu, plaćanje tih obveza nije dopušteno ili mu je odobrena odgoda plaćanja; *dokazuje se Izjavom prijavitelja (Obrazac 3);*
11. Prijavitelju koji je dostavio lažne podatke pri dostavi dokumenata; dokazuje se Izjavom *prijavitelja (Obrazac 3).*

**2.4. Broj projektnih prijedloga i ugovora o dodjeli bespovratnih sredstava po Prijavitelju**

Prijavitelj po predmetnom Pozivu u postupku dodjele bespovratnih sredstava (u daljnjem tekstu: postupak dodjele) može podnijeti jedan ili više projektnih prijedloga za sanaciju jednog ili više zatvorenih odlagališta na način da za svaki projekt sanacije odlagališta mora podnijeti zaseban projektni prijedlog, s napomenom da se pojedinom Korisniku bespovratna sredstva mogu dodijeliti samo jednom za svako djelovanje te se isti troškovi ni u kakvim okolnostima ne smiju dvaput financirati iz proračuna Unije. Također, trošak koji je financiran iz nacionalnih javnih izvora ne može biti financiran iz proračuna Unije i obrnuto.

Po završetku postupka dodjele, ukoliko mu je prethodni projektni prijedlog isključen, Prijavitelj može podnijeti novi projektni prijedlog za isti projekt sanacije odlagališta.

Zaključno, s jednim Prijaviteljem se može sklopiti više Ugovora o dodjeli bespovratnih sredstava (u daljnjem tekstu: Ugovor).

**2.5. Zahtjevi koji se odnose na sposobnost Prijavitelja, učinkovito korištenje sredstava i održivost rezultata projekta**

1. Prijavitelj mora provesti projekt pravovremeno i u skladu sa zahtjevima utvrđenima u ovim Uputama. Prijavitelj mora osigurati kapacitete za provedbu projekta što uključuje tehnički kapacitet (koji se dokazuje iskustvom djelatnika u praćenju provedbe građevinskih projekata) i administrativni kapacitet (koji se dokazuje iskustvom djelatnika u praćenju provedbe projekata financiranih sredstvima EU i/ili usporedivih projekata), a što prijavitelj opisuje u Prijavnom obrascu. Ako u trenutku predaje projektnog prijedloga Prijavitelj nema vlastite kapacitete za provedbu projekta, kao dokaz sposobnosti za provedbu projekta, mora u sklopu projektnog prijedloga predvidjeti aktivnosti i troškove nabave savjetodavnih usluga koje pružaju vanjski stručnjaci za upravljanje projektom što prijavitelj opisuje u Prijavnom obrascu *(Obrazac 1)*.
2. Prijavitelj treba osigurati učinkovitu uporabu sredstava u skladu s načelima ekonomičnosti, učinkovitosti i djelotvornosti. Prijavitelj mora imati stabilne i dostatne izvore financiranja što prijavitelj dokazuje *Izjavom prijavitelja o osiguranju vlastitog udjela sufinanciranja (Obrazac 2).*
3. Prijavitelj mora osigurati održivost projekta i projektnih rezultata. Prijavitelj je obvezan osigurati trajnost Projekta, odnosno tijekom razdoblja od 5 godina od završnog plaćanja (korisniku) po Ugovoru mora osigurati da rezultati Projekta ne podliježu sljedećim situacijama:
* promjeni vlasništva nad predmetom infrastrukture čime se trgovačkom društvu ili javnom tijelu daje neopravdana prednost;
* značajnoj promjeni koja utječe na prirodu projekta, ciljeve ili provedbene uvjete i zbog koje bi se doveli u pitanje njegovi prvotni ciljevi.
1. Prijavitelj tijekom razdoblja od 5 godina od završnog plaćanja (korisniku) po Ugovoru mora osigurati:
* održavanje opreme i druge imovine nabavljene tijekom projekta, u skladu s uputama/preporukama proizvođača,
* održivost aktivnosti i rezultata kako bi se osiguralo ostvarenje pokazatelja utvrđenih u točki 1.5. Predmet, svrha i pokazatelji Poziva i
* da ne dođe do bitne izmjene projektnih rezultata uslijed promjene prirode vlasništva dijela infrastrukture ili prestanka proizvodne aktivnosti.

Nepridržavanje zahtjeva koji se odnose na sposobnost Prijavitelja, učinkovito korištenje sredstava i zahtjeva povezanih s trajnošću, smatrat će se kršenjem Ugovora te je moguće od Prijavitelja/Korisnika zatražiti povrat sredstava.

**2.6. Prihvatljivost projekta**

Kako bi bio prihvatljiv, projektni prijedlog mora udovoljavati svim utvrđenim kriterijima prihvatljivosti, kako slijede:

1. Projekt je u skladu s NPOO-om, ciljevima komponente C1 Gospodarstvo, podkomponente C.1.3. Unaprjeđenje vodnog gospodarstva i gospodarenja otpadom odnosno s ciljem reforme C1.3. R2 Provedba projekata za održivo gospodarenje otpadom i investicijom C1.3. R2-I2 - *Program sanacije zatvorenih odlagališta i lokacija onečišćenih opasnim otpadom*, odnosno odgovara predmetu i svrsi ovog Poziva (točka 1.5. Uputa); *dokazuje se Prijavnim obrascem (Obrazac 1);*
2. Projekt doprinosi ciljevima PGO RH i u skladu je s Naputkom o provedbi Izmjena Plana gospodarenja otpadom Republike Hrvatske za razdoblje 2017.-2022. godine u projektima održivog gospodarenja otpadom; *dokazuje se Prijavnim obrascem (Obrazac 1);*
3. Projekt se provodi u potpunosti na teritoriju Republike Hrvatske; *dokazuje se Prijavnim obrascem (Obrazac 1);*
4. Aktivnosti projekta su u skladu s prihvatljivim aktivnostima u sklopu ovog Poziva (točka 2.7. Uputa); *dokazuje se Prijavnim obrascem (Obrazac 1);*
5. Projekt je u skladu s nacionalnim propisima i propisima EU uključujući nacionalno i EU zakonodavstvo o zaštiti okoliša; *dokazuje se Izjavom prijavitelja (Obrazac 3);*
6. Projekt u trenutku podnošenja projektnog prijedloga nije ni fizički ni financijski završen, odnosno do trenutka donošenja Odluke o financiranju neće započeti ni fizički ni financijski niti će započeti postupak javne nabave za ijednu od projektnih aktivnosti; *dokazuje se Izjavom prijavitelja (Obrazac 3);*
7. Projekt se, na način opisan u projektnom prijedlogu, ne bi mogao provesti bez potpore iz Mehanizma za oporavak i otpornost (Prijavitelj nema osigurana sredstva za provedbu projekta na način, u opsegu i vremenskom okviru kako je opisano u projektnom prijedlogu, odnosno potporom iz Mehanizma za oporavak i otpornost osigurava se dodana vrijednost, bilo u opsegu ili kvaliteti aktivnosti, ili u pogledu vremena potrebnog za ostvarenje cilja/ciljeva projekta); *dokazuje se Izjavom prijavitelja (Obrazac 3);*
8. Projekt poštuje načelo nekumulativnosti, odnosno ne predstavlja dvostruko financiranje – predloženi prihvatljivi troškovi (izdaci) nisu prethodno (su)financirani bespovratnim sredstvima, niti će isti troškovi (izdatci), neovisno o okolnostima, biti dvaput financirani iz proračuna Unije. Navedeno znači i da trošak (izdatak) prijavljen u zahtjevu za plaćanje iz Mehanizma za oporavak i otpornost i otpornost nije prijavljen za potporu iz drugih programa Unije te javnih izvora. Također, trošak (izdatak) koji je financiran iz nacionalnih javnih izvora ne može biti/nije financiran iz proračuna Unije i obrnuto; *dokazuje se Izjavom prijavitelja (Obrazac 3);*
9. Projekt je u skladu s horizontalnim politikama EU o ravnopravnosti spolova i nediskriminaciji, tj. projekt mora biti barem neutralan u odnosu na politike o ravnopravnosti spolova i nediskriminaciji (točka 2.12. Uputa) i u području pristupačnosti za osobe s invaliditetom (točka 2.13 Uputa); *dokazuje se Prijavnim obrascem (Obrazac 1);*
10. Projekt je u skladu s načelom „ne nanosi bitnu štetu“ kako je navedeno u točki 2.14 Uputa; *dokazuje se Prijavnim obrascem (Obrazac 1) i Obrascem usklađenosti projekta* *s načelom "ne nanosi bitnu štetu“ (Obrazac 4) te uvidom u rješenja i/ili mišljenja i/ili dozvole koje dokazuju usklađenost projekta s primjenjivim zakonodavstvom iz područja zaštite okoliša i prirode a koji su navedeni u točki 3.1. Uputa;*
11. Projekt je spreman za početak provedbe aktivnosti projekta i njihov završetak u skladu s planom aktivnosti navedenim u Prijavnom obrascu (Obrazac 1) i zadanim vremenskim okvirima za provedbu projekta definiranim u točki 5.1. ovih Uputa; *dokazuje se Prijavnim obrascem (Obrazac 1) i Izjavom prijavitelja (Obrazac 3);*
12. Iznos traženih bespovratnih sredstava za projekt u okviru je propisanog najvećeg dopuštenog iznosa bespovratnih sredstava za financiranje prihvatljivih izdataka koji se mogu dodijeliti temeljem ovog Poziva (točka 1.6. Uputa); *dokazuje se Prijavnim obrascem (Obrazac 1*);
13. Tražena bespovratna sredstava za projekt u skladu su s maksimalnim propisanim intenzitetom potpore (najvišim postotkom); *dokazuje se Prijavnim obrascem (Obrazac 1*);
14. Projektnim prijedlogom planira se sanacija zatvorenog odlagališta neopasnog otpada koji ne zadovoljava uvjete utvrđene Pravilnikom, te koje je prestalo s radom, odnosno aktivnim korištenjem, i isto se nakon sanacije više neće koristiti u svrhu odlaganja otpada; *dokazuje se Prijavnim obrascem (Obrazac 1), Izjavom prijavitelja (Obrazac 3), Odlukom o zatvaranju odlagališta nadležnog tijela sukladno čl. 21, st. 1. i 2. Pravilnika, odnosno za odlagališta koja su predmet Odluke o redoslijedu i dinamici zatvaranja odlagališta (NN 3/19, 17/19) provjeravat će se uvidom u Odluku*;
15. Projektni prijedlog odnosi se na zatvoreno odlagalište čija je sanacija planirana u sklopu plana gospodarenja otpadom (u daljnjem tekstu: PGO) JLS ili JP(R)S Prijavitelja ili u sklopu PGO JLS/JP(R)S na čijem području se odlagalište nalazi; *dokazuje se Prijavnim obrascem (Obrazac 1) i PGO-om u kojem je planirana sanacija predmetnog odlagališta uključujući i dokumentom predstavničkog tijela o donošenju istog;*
16. Projektni prijedlog odnosi se na odlagalište koje u popisu odlagališta iz *Izvješća o komunalnom otpadu za 2020. godinu*, *Prilog 4 - Popis službenih odlagališta otpada, status operativnosti i sanacije, stanje s krajem 2020. godine* ([link](http://www.haop.hr/sites/default/files/uploads/inline-files/OTP_Izvje%C5%A1%C4%87e%20o%20komunalnom%20otpadu%20za%202020.%20godinu_7_10_2021.pdf) za izvješće) nema status operativnosti „aktivno“; *dokazuje se Prijavnim obrascem (Obrazac 1), a isto će se provjeravati uvidom u Izvješće o komunalnom otpadu za 2020. godinu MINGOR-a;*
17. Projektnim prijedlogom planira se sanacija zatvorenog odlagališta *in-situ* metodom, *dokazuje se Prijavnim obrascem (Obrazac 1) i Glavnim projektom;*
18. Projektnim prijedlogom predviđeno je da se odlagališni plin sakuplja kako bi se obradio i iskoristio, odnosno ako se sakupljeni plin ne može upotrijebiti za dobivanje energije, predviđeno je njegovo spaljivanje, što je u skladu sa zahtjevom iz Priloga 1 Direktive Vijeća 1999/31/EZ; *dokazuje se Glavnim projektom*;
19. Projektni prijedlog sadrži obvezu Prijavitelja o pokretanju postupka nabave za radove objavom na odgovarajućim javnim portalima najkasnije u roku od 90 dana od potpisa Ugovora o dodjeli bespovratnih sredstava, te o dostavi vezanog dokaza elektroničkim putem MINGOR/NT-u; *dokazuje se Prijavnim obrascem (Obrazac 1) i Izjavom prijavitelja (Obrazac 3)*;
20. Projektni prijedlog sadrži obvezu Prijavitelja o zaključivanju (stupanju na snagu) Ugovora za radove i ugovora za nadzor, inicijalno planirano najkasnije do kraja 2024. g.; *dokazuje se provedbenim vremenskim planom u okviru Prijavnog obrasca (Obrazac 1) te Izjavom prijavitelja (Obrazac 3*);
21. Projektni prijedlog sadrži obvezu Prijavitelja za ishođenje uporabne dozvole za sanirano zatvoreno odlagalište koju je Prijavitelj/Korisnik dužan dostaviti nadležnim tijelima (NT i PT) do dana podnošenja završnog Zahtjeva za nadoknadom sredstava, a najkasnije do 28. veljače 2026. godine; *dokazuje se Izjavom prijavitelja (Obrazac 3);*
22. Projektnim prijedlogom na odlagalištu nakon sanacije nije predviđeno daljnje zbrinjavanje otpada niti bilo koje druge gospodarske aktivnosti po završetku provedbe projekta u razdoblju od 5 godina od datuma završnog plaćanja korisniku; *dokazuje se Izjavom prijavitelja (Obrazac 3).*

**2.7. Prihvatljive projektne aktivnosti: koja ulaganja su dozvoljena?**

Prihvatljive aktivnosti koje se mogu financirati u okviru ovog Poziva trebaju izravno biti vezane uz sanaciju zatvorenih odlagališta neopasnog otpada, a glavne projektne aktivnosti navedene su kako slijedi:

1. aktivnosti izvođenja radova sanacije zatvorenih odlagališta sukladno pravomoćnom aktu na temelju kojeg mogu započeti radovi (*izvedba građevinskih i drugih radova - pripremnih, zemljanih, konstrukterskih, instalaterskih, završnih te ugradnja građevnih proizvoda, opreme ili postrojenja, provođenje potrebnih ispitivanja i izdavanje atesta, tehnički pregled te ishođenje uporabne dozvole*);
2. aktivnosti vezane uz priključenje na komunalnu i energetsku infrastrukturu isključivo za potrebe saniranog odlagališta otpada;
3. aktivnosti izrade gradilišne i druge dokumentacije (*kao što je elaborat iskolčenja, elaborat izvedenog stanja, razni atesti i upute za korištenje te drugo*) potrebne za provedbu projekta i za ishođenje uporabne dozvole za sanaciju odlagališta, a koje su započete nakon donošenja Odluke o financiranju;
4. aktivnosti projektantskog nadzora, stručnog nadzora građenja koji provodi nadzorni inženjer u skladu s Zakonom o gradnji (NN, br. 153/13, 20/17, 39/19, 125/19) te koordinacija zaštite na radu u fazi izvođenja radova (koordinator II).
5. usluga vođenja projekta sukladno Zakonu o poslovima i djelatnostima prostornog uređenja i gradnje (NN 78/15 i 118/18, 110/19, u daljnjem tekstu: ZPPUG) [[6]](#footnote-6);
6. usluge tehničke pomoći za upravljanje projektom (*angažiranje vanjskih stručnjaka za poslove upravljanja i administracije projekta, financijsko upravljanje, izvještavanje, pripremu i provedbu javne nabave te ostale aktivnosti povezane s upravljanjem projektom*),
7. aktivnosti informiranja i vidljivosti (sukladno točki 5.6. ovih Uputa).

Navedeno ne predstavlja iscrpnu listu, već može uključivati i sve ostale aktivnosti potrebne za izvođenje/realizaciju projekta.

**2.8. Opći zahtjevi koji se odnose na prihvatljivost izdataka za provedbu projekta**

Proračun projekta treba biti realan i učinkovit tj. troškovi/izdatci projekta moraju biti dostatni za postizanje očekivanih rezultata, a cijene trebaju odgovarati tržišnim cijenama. Pri određivanju prihvatljivosti izdataka, potrebno je uzeti u obzir točke 2.9. i 2.10. Uputa.

Pri obračunu i dodjeli bespovratnih sredstava u obzir će se uzimati samo prihvatljivi troškovi. Prihvatljivi troškovi moraju nastati u svrhu provedbe projekta i temeljiti se na popratnoj dokumentaciji.

Prijavitelj je dužan dostaviti proračun svih planiranih troškova potrebnih za realizaciju projekta, pri čemu proračun mora obuhvatiti troškove koji nastaju nakon potpisivanja ugovora o dodjeli bespovratnih sredstava. Neprihvatljivi troškovi ne navode se zasebno u proračunu projekta, već se isti unose u ukupnom iznosu u karticu Sažetak proračuna Prijavnog obrasca (Obrazac 1.).

Troškovi moraju ispunjavati sve sljedeće opće uvjete prihvatljivosti:

* nastati za vrijeme trajanja (razdoblja) provedbe projekta[[7]](#footnote-7),
* biti povezani i nastati u okviru projekta (proračuna projekta) koji je odabran u okviru ovog Poziva, u skladu s kriterijima odabira, a za koji je preuzeta obveza u Ugovoru,
* biti povezani i nastati u okviru aktivnosti iz točke 2.7. ovih Uputa,
* biti razumni, opravdani i u skladu s načelom odgovornog financijskog upravljanja, odnosno u skladu s načelima ekonomičnosti, učinkovitosti i djelotvornosti za postizanje rezultata te biti u skladu s tržišnim cijenama,
* biti u skladu s pravilima o javnoj nabavi postavljenima u točki 5.2. ovih Uputa,
* biti stvarni, odnosno potkrijepljeni računima ili računovodstvenim dokumentima jednake dokazne vrijednosti,
* biti usklađeni s primjenjivim poreznim i socijalnim zakonodavstvom,
* biti usklađeni s odredbama koje se odnose na zabranu dvostrukog financiranja iz drugog financijskog instrumenta EU te dvostrukog financiranja iz bilo kojeg drugog izvora osim vlastitih sredstava Prijavitelja navedenih u točki 2.6. ovih Uputa,
* biti usklađeni s pravilima o trajnosti operacija iz točke 2.5. ovih Uputa,
* biti usklađeni s pravilima financijskih ograničenja navedenih u točki 1.6. ovih Uputa.
* biti u skladu s ograničenjima za posebne kategorije troškova (troškovi nadzora i koordinacije zaštite na radu, troškovi u vezi s uvjetima informiranja i vidljivosti, upravljanja projektom kao troškovi savjetodavnih usluga, neizravni troškovi),
* biti usklađeni s točkom 2.9. ovih Uputa (spadaju u prihvatljive kategorije troškova).

**2.9. Prihvatljive kategorije troškova**

Sljedeće kategorije troškova smatraju se prihvatljivima:

1. Troškovi izvođenja radova sanacije zatvorenih odlagališta sukladno pravomoćnom aktu na temelju kojeg mogu započeti radovi (*izvođenje građevinskih i drugih radova - pripremnih, zemljanih, konstrukterskih, instalaterskih, završnih te ugradnja građevnih proizvoda, opreme ili postrojenja, provođenje potrebnih ispitivanja i izdavanje atesta, tehnički pregled te ishođenje uporabne dozvole)[[8]](#footnote-8);*
2. Troškovi u vezi s priključenjem na komunalnu i energetsku infrastrukturu isključivo za potrebe saniranog odlagališta otpada;
3. Troškovi izrade gradilišne i druge dokumentacije potrebne za provedbu projekta (*kao što je elaborat iskolčenja, elaborat izvedenog stanja, razni atesti i upute za korištenje te drugo*) i za ishođenje uporabne dozvole za sanaciju odlagališta, a čija je izrada započela nakon donošenja Odluke o financiranju;
4. Troškovi usluge projektantskog nadzora, stručnog nadzora građenja (koji provodi nadzorni inženjer u skladu sa Zakonom o gradnji, NN 153/13, 20/17, 39/19, 125/19) i usluge koordinacije zaštite na radu u fazi izvođenja radova (koordinator II), u maksimalnom iznosu do 4% ukupno prihvatljivih troškova za izvođenje radova;
5. Troškovi naknada za objavu obavijesti javne nabave u EOJN;
6. Troškovi pristojbe za izdavanje uporabne dozvole;
7. Troškovi usluge vođenja projekta sukladno ZPPUG;
8. Troškovi usluge upravljanja projektom kao troškovi savjetodavnih usluga koje pružaju vanjski konzultanti, a koji su izabrani u postupku javne nabave sukladno Zakonu o javnoj nabavi (NN 120/16) ili sukladno internom aktu koji uređuje pravila provođenja postupaka jednostavne nabave;
9. Troškovi u vezi s ispunjavanjem uvjeta informiranja i vidljivosti u skladu s točkom 5.6. ovih Uputa;
10. Porez na dodanu vrijednost (PDV) za koji Prijavitelj nema pravo ostvariti odbitak.

***Napomena:***

*Kumulativni troškovi iz točke h) i i) prihvatljivi su u maksimalnom iznosu* ***do 5 %*** *ukupno prihvatljivih troškova iz točke a), b) i c).*

*Kod pripreme prijedloga projekta, tj. proračuna projekta Prijavitelj treba sve troškove koje se odnose na određenu aktivnost uvrstiti pod predloženu prihvatljivu aktivnost sukladno ovome pozivu. Ukoliko Prijavitelj uvodi nove aktivnosti te pripadajuće troškove, iste je potrebno detaljno obrazložiti (zašto ih ne može svrstati pod već predložene aktivnosti odnosno troškove).*

Navedeno ne predstavlja iscrpnu listu, već može uključivati i sve ostale troškove potrebne za izvođenje/realizaciju projekta dok god su u skladu s općim zahtjevima koji se odnose na prihvatljivost izdataka za provedbu projekta iz točke 2.8. Uputa.

**2.10. Neprihvatljivi troškovi**

Neprihvatljivi troškovi Prijavitelja u sklopu ovog Poziva su:

* Porez na dodanu vrijednost (PDV) koji je Prijavitelju/Korisniku povrativ
* Kamate na dug,
* Trošak povezan s ulaganjem radi postizanja smanjenja emisije stakleničkih plinova iz aktivnosti koje su navedene u Prilogu I. Direktive 2003/87/EZ,
* Trošak povezan s poduzetnicima u teškoćama, u skladu s definicijom pravila Europske unije o državnim potporama
* Kupnja rabljenje opreme,
* Kupnja vozila koja se koriste u svrhu upravljanja projektom,
* Doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu te neoporezivi primitci radnika u skladu s propisima RH,
* Bonusi zaposlenima,
* Kazne, financijske globe, troškovi povezani s predstečajem, stečajem i likvidacijom,
* Troškovi sudskih i izvansudskih sporova,
* Gubici zbog fluktuacija valutnih tečaja i provizija na valutni tečaj,
* Troškovi za otvaranje, zatvaranje i vođenje računa, naknade za financijske transfere, trošak ishođenja kredita ili pozajmice kod financijske institucije, javnobilježnički trošak,
* Doprinosi u naravi u obliku izvršavanja radova ili osiguravanja robe, usluga, zemljišta i nekretnina za koje nije izvršeno plaćanje u gotovini, potkrijepljeno računima ili dokumentima iste dokazne vrijednosti,
* Troškovi amortizacije,
* Kupoprodaja zemljišta,
* Leasing,
* Izdaci povezani s računovodstvenim uslugama i uslugama revizije u okviru operacije, koju nabavlja Korisnik,
* Izdatak jamstva koje izdaje banka ili druga financijska institucija,
* Izdatci operacije koje ostvaruju neto prihode za vrijeme provedbe.

|  |
| --- |
| ***Napomena:*** *Prijavitelj je dužan dostaviti proračun svih prihvatljivih troškova potrebnih za realizaciju projekta, dok je za neprihvatljive troškove dužan dostaviti ukupan iznos prema izvoru sredstava u sažetak proračuna Prijavnog obrasca. Prihvatljivi i neprihvatljivi troškovi čine ukupnu vrijednost projekta. Iznos sufinanciranja odnosi se samo na prihvatljive troškove projekta. Neprihvatljive troškove snosi Prijavitelj/Korisnik.* |

**2.11. Horizontalna načela**

Prijavitelji su obavezni pridržavati se zakonskih odredbi (navedenih u poglavlju 1.1. i 1.2. i 1.3. Uputa) koje predstavljaju minimalne zahtjeve pri provedbi horizontalnih politika. Poštujući zakonske odredbe projekt je neutralan u pogledu horizontalnih politika, a pripadajući izdaci i aktivnosti neće se smatrati doprinosom horizontalnim politikama već ispunjenjem zakonske obaveze. Ukoliko projekt sadrži dodatne aktivnosti uz propisani minimum poštivanja zakonskih odredbi, tada projekt promiče horizontalne politike EU.

Usklađenost projekta s horizontalnim politikama (bilo minimalnim zahtjevima bilo dodatnim aktivnostima) opisuje se u Prijavnom Obrascu (Obrazac 1.)

Slijedom *Uputa za prijavitelje i korisnike Mehanizma za oporavak i otpornost* (u daljnjem tekstu: Upute o provedbi horizontalnih načela) korisnici su dužni uzeti u obzir horizontalna načela – promicanje ravnopravnosti žena i muškaraca i zabrana diskriminacije, pristupačnost za osobe s invaliditetom i održivi razvoj.

Projekti koji su u skladu s nacionalnim propisima smatraju se neutralnima o čemu je potrebno pružiti informaciju u odgovarajućem dijelu Obrasca 1. Prijavni obrazac.

**2.12. Promicanje ravnopravnosti žena i muškaraca i zabrana diskriminacije**

U pogledu ravnopravnosti spolova i sprječavanja diskriminacije Prijavitelji su obavezni pridržavati se zakonskih odredbi navedenih u poglavlju 1.1. Uputa (tj. Zakona o ravnopravnosti spolova, NN, 82/08, 69/17 kao i Zakona o suzbijanju diskriminacije, NN 85/08, 112/12). Poštujući zakonske odredbe projekt se smatra neutralnim odnosno projektnim prijedlogom se minimalno osigurava usklađenost sa zakonskim zahtjevima u pogledu ravnopravnosti spolova i sprječavanja diskriminacije.

Projektni prijedlog može pridonijeti promicanju jednakih mogućnosti te socijalne uključenosti na način da jedna ili više aktivnosti promoviraju ravnopravnost žena i muškaraca i zabranu diskriminacije, odnosno da sadrži dodatne aktivnosti uz propisani minimum poštivanja zakonskih odredbi.

Neki od primjera dodatnih prilika za promicanje ravnopravnosti žena i muškaraca i zabrane diskriminacije u su:

* pozitivne mjere za uklanjanje rodnih i ostalih stereotipa o manjinama u aktivnostima informiranja i vidljivosti,
* pozitivne mjere za uklanjanje rodnih stereotipa, nametnutih rodnih uloga u aktivnostima informiranja i vidljivosti.

Osim predloženih aktivnosti, Prijavitelj može na razini projektnog prijedloga osmisliti i druge aktivnosti pri promicanju ravnopravnosti žena i muškaraca i zabrane diskriminacije.

**2.13. Pristupačnost za osobe s invaliditetom**

Prijavitelji su obavezni pridržavati se zakonskih odredbi (navedenih u poglavlju 1.1. Uputa) u pogledu pristupačnosti za osobe s invaliditetom. Poštujući zakonske odredbe projekt se smatra neutralnim u pogledu pristupačnosti za osobe s invaliditetom, odnosno projektnim prijedlogom se minimalno osigurava usklađenost sa zakonskim zahtjevima u pogledu istih. Projekt može doprinijeti promicanju pristupačnosti za osobe s invaliditetom. Neki od primjera dodatnih prilika za promicanje pristupačnosti za osobe s invaliditetom u aktivnostima informiranja i vidljivosti su:

* korištenje načela univerzalnog dizajna
* korištenje Brailleovog pisma za slijepe osobe
* korištenje znakovnog jezika za gluhe osobe
* tekstovi jednostavni za čitanje i razumijevanje za osobe s intelektualnim teškoćama
* dostupnost informacijsko-komunikacijske tehnologije za osobe s invaliditetom, itd.

**2.14. Održivi razvoj i načelo „ne nanosi bitnu štetu“**

Zakonodavstvo Unije je, u cilju ostvarivanja klimatskih ciljeva, za pristup proračunskim sredstvima propisalo (osim obvezatnog doprinosa klimatskim ciljevima) i zabranu činjenja 'bitne štete'. Uredbom (EU) 2021/241 o uspostavi Mehanizma za oporavak i otpornost predviđeno je da se iz Mehanizma smiju financirati samo mjere kojima se poštuje načelo „ne nanosi bitnu štetu” („do no significant harm“).

Načelo „ne nanosi bitnu štetu“ podrazumijeva kako gospodarska djelatnost koja se financira proračunskim sredstvima ne nanosi bitnu štetu okolišnim ciljevima definiranima u Uredbi (EU) 2020/852 Europskog parlamenta i vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (u daljnjem tekstu: Uredba o taksonomiji), odnosno da nema negativan utjecaj na njih.

Nastavno na navedeno projekt moraju biti usklađeni s dolje navedenim odredbama.

* **Okolišni cilj 1. Ublažavanje klimatskih promjena:** Prijavitelj mora dokazati da projekt neće dovesti do značajnih emisija stakleničkih plinova. Očekuje se da projekti koji će se financirati u sklopu ovog poziva imaju neznatni predvidljivi utjecaj na ovaj cilj zaštite okoliša, uzimajući u obzir i izravne i primarne neizravne utjecaje tijekom životnog vijeka.
* **Okolišni cilj 2. Prilagodba na klimatske promjene**: Prijavitelj mora dokazati da projekt neće dovesti do povećanog štetnog utjecaja sadašnje klime i očekivane buduće klime na sam projekt ili na ljude, prirodu ili imovinu. Obveza uključuje da projekti neće štetno djelovati na napore na prilagodbi ili na razinu otpornosti na fizičke i klimatske rizike drugih ljudi, prirodnu imovinu i ostale ekonomske aktivnosti i da su usklađeni s lokalnim, sektorskim, regionalnim ili nacionalnim naporima na prilagodbi. Za sve aktivnosti u sklopu projektnog prijedloga, na temelju klimatskih projekcija, mora biti provedena snažna procjena klimatskih rizika i ranjivosti. Zaključci procjene moraju biti ugrađeni u oblikovanje mjere. Predloženi projekti moraju poštovati odredbe Uredbe o procjeni utjecaja zahvata na okoliš (NN 61/14, 3/17). Kroz Studiju o utjecaju zahvata na okoliš u slučaju provedbe procjene utjecaja zahvata na okoliš (PUO), odnosno Elaborat zaštite okoliša u slučaju provedbe ocjene o potrebi procjene utjecaja zahvata na okoliš (OPUO) trebaju biti razrađene mjere za klimatske promjene, tj. visoke temperature, ekstremne oborine i eroziju tla.
* **Okolišni cilj 3. Održivo korištenje i zaštita vodnih i morskih resursa:** Prijavitelj mora dokazati da projekt neće imati štetan utjecaj na dobro stanje ili dobar ekološki potencijal vodnih tijela, uključujući površinske i podzemne vode ili na dobro ekološko stanje morske vode. Očekuje se da projektne aktivnosti imaju neznatan predvidiv negativan utjecaj na ovaj cilj zaštite okoliša, vodeći računa i o izravnim i primarnim neizravnim utjecajima u čitavom životnom vijeku. Obveza uključuje dokaze da projekt neće rezultirati rizicima narušavanja stanja okoliša koji se odnose na očuvanje kakvoće vode i vodni stres u skladu s Okvirnom direktivom o vodama (2000/60/EZ). U skladu s Direktivom 2011/92/EU, u fazi postupka PUO/OPO, kako bi projekt bio prihvatljiv, mora biti zaključeno je da se ne očekuju značajni utjecaji projekta na ovaj cilj.
* **Okolišni cilj 4. Prijelaz na kružno gospodarstvo, uključujući sprječavanje nastanka otpada i recikliranje:** Prijavitelj mora obrazložiti da projekt neće dovesti do značajnog povećanja stvaranja, spaljivanja ili odlaganja otpada, uz iznimku spaljivanja opasnog otpada koji se ne može reciklirati; ili dovesti do značajne neučinkovitosti u izravnoj ili neizravnoj upotrebi bilo kojeg prirodnog resursa u bilo kojoj fazi njegovog životnog vijeka koju odgovarajuće mjere nisu svele na minimum ili nanijeti značajnu i dugoročnu štetu okolišu s obzirom na kružno gospodarstvo. Obveza uključuje dokaze da će se tijekom sanacije provoditi mjere upravljanja otpadom ovisno o odabranom načinu sanacije (ex-situ) te u s skladu s hijerarhijom otpada, što znači razvrstavanje i izdvajanje određenih vrsta otpada (npr. metalni, građevinski), te postupak ponovne uporabe, recikliranje, oporabu ili zbrinjavanje.
* **Okolišni cilj 5. Sprečavanje i kontrola onečišćenja zraka, vode ili tla:** Prijavitelj mora obrazložiti na koji način projekt doprinosi sprečavanju i kontroli onečišćenja zraka, vode ili tla. U skladu s Prilogom VI. *Metoda za praćenje klimatskih mjera* Uredbe o uspostavi Mehanizma za oporavak i otpornost mjera se prati kao podrška ovom cilju zaštite okoliša s koeficijentom od 100% i kao takva smatra se usklađenom s načelom „ne nanosi bitnu štetu“ za relevantni cilj.
* **Okolišni cilj 6. Zaštita i obnova biološke raznolikosti i ekosustava**: Projekti moraju dokazati da nisu štetni za dobro stanje i otpornost ekosustava ili za stanje očuvanosti staništa i vrsta, među ostalim onih od interesa za Uniju. Usklađenost s ciljem se dokazuje, između ostalog, i sljedećim aspektima:

- Provedbom postupaka sukladno obvezama Direktive o pticama (2009/147/EC) i Direktive o staništima (92/43/EEC) odnosno postupkom PUO/OPUO u skladu sa smjernicama EU-a vezanima uz procjenu utjecaja na okoliš (2014/52/EU) i stratešku procjenu utjecaja na okoliš (SPUO) (2001/42/EZ). U skladu s praksom u EU, za one planove, programe i zahvate za koje se provodi PUO i SPUO, hrvatska legislativa u zaštiti okoliša objedinjuje postupak Ocjene prihvatljivosti zahvata za Ekološku mrežu s postupkom PUO odnosno SPUO. Zaključci procjene moraju biti ugrađeni u oblikovanje projektnih prijedloga.

Prijavitelji dokazuju da je njihov projektni prijedlog usklađen s uvjetima koji su navedeni za svaki okolišni cilj odnosno s načelom „ne nanosi bitnu štetu“ dostavom ispunjenog Prijavnog obrasca (Obrazac 1) i dostavom ispunjenog Obrasca usklađenosti projekta s načelom „ne nanosi bitnu štetu“( Obrazac 4) a usklađenost s načelom „ne nanosi bitnu štetu“ dodatno se može provjeriti uvidom u dostavljenu projektno-tehničku dokumentaciju, dostavljena mišljenja i rješenja koja proizlaze iz zahtjeva Zakona o zaštiti okoliša, Uredbe o procjeni utjecaja zahvata na okoliš, Uredbe o okolišnoj dozvoli, Zakona o zaštiti prirode (NN, br. 80/13, 15/18, 14/19, 127/19).

Dodatno, Prijavitelj će u svojem projektnom prijedlogu (Prijavnom obrascu, Obrascu 1) morati dokazati da će njegov projekt izravno doprinijeti unapređenju sustava gospodarenja otpadom kroz smanjenje emisija stakleničkih plinova (sukladno Zakonu o zaštiti zraka (NN 130/11, 47/14, 61/17, 118/18) i Pravilniku o praćenju emisija stakleničkih plinova u Republici Hrvatskoj (NN 134/12)), te kroz sprečavanje štetnog djelovanja otpada na ljudsko zdravlje i okoliš, smanjenje rizika od otpada i poboljšanje učinkovitog upravljanja resursima.

Projektni prijedlog mora biti u skladu sa zahtjevima Zakona o zaštiti okoliša (NN 80/13, 153/13, 78/15, 12/18, 118/18). S obzirom da projekti sanacija zahtijevaju provođenje postupka ocjene o potrebi procjene utjecaja zahvata na okoliš, Prijavitelj je dužan dostaviti rješenje o provedenom postupku ocjene o potrebi procjene utjecaja na okoliš i/ili rješenje o provedenom postupku procjene utjecaja na okoliš, sukladno navedenom u točki 3.1. ovih Uputa.

Projektni prijedlog mora biti u skladu sa Zakonom o zaštiti prirode (NN 80/13, 15/18, 14/19, 127/19). U slučaju projektnog prijedloga koji zahtijeva provođenje postupka prethodne i/ili glavne ocjene prihvatljivosti zahvata za ekološku mrežu, Prijavitelj je dužan dostaviti rješenje o provedenom postupku. Postupak ocjene prihvatljivosti zahvata za ekološku mrežu može biti objedinjen s postupkom procjene utjecaja zahvata na okoliš/ocjene o potrebi procjene utjecaja zahvata na okoliš (gdje je primjenjivo). U sklopu projektnog prijedloga potrebno je dostaviti traženu dokumentaciju kako je navedeno u točki 3.1. ovih Uputa.

Da bi zadovoljio minimalne zahtjeve tijekom ocjenjivanja kvalitete (kako je opisano u točki 4.2. ovih Uputa), projektni prijedlog mora prikazati doprinos projekta ispunjavanju ciljeva iz prijelaznog razdoblja utvrđenih za sektor gospodarenja otpadom Ugovorom o pristupanju RH EU.

**3. KAKO SE PRIJAVITI**

**3.1. Izgled i sadržaj projektnog prijedloga**

Projektni prijedlog predaje se na temelju ovih Uputa, koristeći obrasce koji su sastavni dio ovog Poziva. Projektni prijedlozi, odnosno sva dokumentacija tražena ovim Uputama izrađuju se na hrvatskom jeziku i latiničnom pismu. Dokumentacija izdana od strane nadležnih tijela drugih država mora biti prevedena na hrvatski te ovjerena od strane sudskog tumača.

Projektni prijedlog se podnosi MINGOR/NT-u putem sustava eNPOO u elektroničkom obliku te treba sadržavati sljedeće dokumente u traženom formatu i redoslijedu:

|  |  |  |
| --- | --- | --- |
| Dokument | Obvezno (da ili ne) | Referenca |
| 1. Prijavni obrazac[[9]](#footnote-9)
 | da | Obrazac 1. |
| 1. Izjava prijavitelja o osiguranju vlastitog udjela sufinanciranja
 | da | Obrazac 2. |
| 1. Izjava prijavitelja o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele
 | da | Obrazac 3. |
| 1. Obrazac usklađenosti projekta s načelom „ne nanosi bitnu štetu“
 | da | Obrazac 4. |
| 1. Odluka o zatvaranju odlagališta nadležnog tijela sukladno čl. 21, st. 1 i 2 Pravilnika o načinima i uvjetima odlaganja otpada, kategorijama i uvjetima rada za odlagališta otpada (NN 114/15, 103/18, 56/19) u slučaju kada odlagalište nije predmet Odluke o redoslijedu i dinamici zatvaranja odlagališta (NN 3/19, 17/19)
 | da, ako je primjenjivo |  |
| 1. Plan gospodarenja otpadom JLS Prijavitelja ili jedinice područne (regionalne) samouprave/Grada Zagreba, uključujući i dokument predstavničkog tijela o donošenju istog
 | da |  |
| 1. U slučaju da se odlagalište iz prijave nalazi na području druge JLS, Plan gospodarenja otpadom JLS ili jedinice područne (regionalne) samouprave/Grada Zagreba u kojoj se odlagalište nalazi, uključujući i dokument predstavničkog tijela o donošenju istog
 | da, ako je primjenjivo |  |
| 1. Elaborat zaštite okoliša u postupku ocjene o potrebi procjene utjecaja zahvata na okoliš
 | da |  |
| 1. Rješenje nadležnog tijela o provedenom postupku procjene utjecaja zahvata na okoliš i/ili Rješenje nadležnog tijela o provedenom postupku ocjene o potrebi procjene utjecaja zahvata na okoliš
 | da |  |
| 1. Mišljenje nadležnog tijela o ispravnoj primijeni zahtjeva Direktive 2011/92/EU i 2014/52/EU vezanih uz provedeni postupak procjene utjecaja zahvata na okoliš odnosno provedeni postupak ocjene o potrebi procjene utjecaja zahvata na okoliš
 | da |  |
| 1. Rješenje nadležnog tijela o provedenom postupku ocjene prihvatljivosti zahvata na ekološku mrežu[[10]](#footnote-10)  ili Mišljenje nadležnog tijela da projekt nije u ekološkoj mreži ili da neće imati značajan negativan učinak na ekološku mrežu
 | da |  |
| 1. U slučaju odlagališta koje zahtijeva ishođenje okolišne dozvole, Prijavitelj je dužan dostaviti okolišnu dozvolu
 | da, ako je primjenjivo |  |
| 1. Pravomoćni akt (s klauzulom ili potvrdom pravomoćnosti) na temelju kojeg Prijavitelj može započeti građenje odnosno građevinske radove sanacije odlagališta
 | da |  |
| 1. Glavni projekt s projektantskim troškovnikom[[11]](#footnote-11)
 | da |  |
| 1. Zemljišno-knjižni izvadak u kojem je upisano vlasništvo ili pravo građenja u korist Prijavitelja za katastarske čestice u obuhvatu zahvata sanacije odlagališta
 | da |  |
| 1. Nacrt dokumentacije o nabavi za ugovor za radove (u pdf formatu)
 | da |  |

Dokumentacija koja zahtjeva potpis Prijavitelja, mora biti sken izvornika, ovjerena pečatom i potpisom ovlaštene osobe za zastupanje, te dostupan u izvorniku na zahtjev nadležnog tijela.

**3.2. Podnošenje projektnog prijedloga**

Projektni prijedlog podnosi se od strane ovlaštene osobe Prijavitelja putem sustava eNPOO u elektroničkom obliku.

|  |
| --- |
| ***Napomena:*** *Projektni prijedlog podnosi se isključivo putem ispunjavanja Prijavnog obrasca kroz sustav eNPOO. Svaki priloženi dokument Prijavnom obrascu kroz navedeni sustav mora biti u zasebnoj datoteci. VAŽNO! Prijavitelji su dužni planirati dovoljno vremena za registraciju u sustav eNPOO te ispunjavanje i provjeru Prijavnog obrasca u istome, prije željenog vremena podnošenja projektnog prijedloga. Iako je sustav eNPOO dostupan 0-24 sata svim danima, izuzev u vrijeme redovitih ažuriranja sustava, korisnička podrška sustava eNPOO dostupna je u uredovno radno vrijeme radnim danima. Prijavitelji su, u skladu s prethodno navedenim, dužni planirati dovoljan vremenski period za rješavanje eventualnih nejasnoća, mogućih problema ili nerazumijevanja u radu sustava prilikom ispunjavanja i podnošenja Prijavnog obrasca, te Tijelo nadležno za pojedinu komponentu/podkomponentu NPOO-a ne odgovara po bilo kojoj osnovi u odnosu na svako postupanje ili propuštanje postupanja prijavitelja koje bi zbog opisanih okolnosti dovelo do potencijalne nemogućnosti podnošenja Prijavnog obrasca ili nemogućnosti pravovremenog podnošenja Prijavnog obrasca, ili nemogućnosti podnošenja Prijavnog obrasca u punom opsegu, odnosno za bilo koju štetu ili izgubljenu korist koja bi potencijalno prijavitelju nastala po toj osnovi.*  |

**3.3. Rok za predaju projektnog prijedloga**

Poziv se provodi kao otvoreni postupak u modalitetu trajnog Poziva s krajnjim rokom dostave projektnih prijedloga do 30. travnja 2024. u 14:00h ili do iskorištenja raspoloživih sredstava.

Dostava (podnošenje) projektnog prijedloga dozvoljena je najranije od 13. lipnja 2022. godine u 9:00h.

Budući da je Poziv otvoren do iskorištenja raspoloživih sredstava, odnosno najkasnije do 30. travnja 2024. u 14:00h, prijavitelji čiji projektni prijedlozi budu isključeni iz postupka dodjele moći će ponovno podnijeti projektni prijedlog do krajnjeg roka dostave projektnih prijedloga kako je definiran ovom točkom.

MINGOR/NT zadržava pravo izmjena Poziva tijekom razdoblja trajanja Poziva vodeći računa da predmetne izmjene ne utječu na postupak procjene projektnih prijedloga.

U slučaju potrebe za obustavljanjem ili zatvaranjem Poziva prije nego što je predviđeno ovim Uputama, bit će objavljena obavijest u kojoj će se navesti da je:

* Poziv obustavljen na određeno vrijeme (jasno navodeći razdoblje obustave)
* Poziv zatvoren prije isteka predviđenog roka za dostavu projektnih prijedloga (jasno navodeći točan datum zatvaranja).

Poziv kao i sve njegove izmjene se objavljuju na javnom portalu sustava eNPOO (<https://fondovieu.gov.hr/portal>). Obavijest o objavi Poziva kao i obrazložena informacija o izmjenama Poziva, zatvaranju Poziva i obustavi Poziva, objavljuju se na javnom portalu sustava eNPOO te mrežnim stranicama <https://planoporavka.gov.hr> i MINGOR-a.

Poziv se zatvara u trenutku iscrpljenja financijske alokacije Poziva.

Poziv se obustavlja na određeno vrijeme, između ostalog, u trenutku kada iznos traženih bespovratnih sredstava zaprimljenih projektnih prijedloga, u odnosu na raspoloživu alokaciju bespovratnih sredstava, dosegne **120**% ukupno raspoloživog iznosa bespovratnih sredstava Poziva.

**3.4. Dodatne informacije uz projektni prijedlog**

**Pitanja i odgovori**

Potencijalni prijavitelji (u skladu s točkom 2.1. ovih Uputa) mogu za vrijeme trajanja Poziva kontinuirano postavljati pitanja u svrhu dobivanja dodatnih pojašnjenja i obrazloženja odredbi Poziva, a najkasnije četrnaest (14) kalendarskih dana prije isteka roka za podnošenje projektnih prijedloga ili do trenutka podnošenja projektnog prijedloga u slučaju predaje projektnog prijedloga prije isteka roka za predaju projektnog prijedloga. Pitanja je moguće postaviti putem sustava eNPOO. Postavljeno pitanje treba sadržavati potpis te jasnu referencu na Poziv. Odgovori će se objaviti tijekom postupka dodjele na javnom portalu sustava eNPOO uz dokumentaciju referentnog poziva, u roku od 7 (sedam) kalendarskih dana od dana zaprimanja pojedinog pitanja, a najkasnije do 7 (sedam) kalendarskih dana prije isteka roka za podnošenje projektnih prijedloga iz točke 3.3. Uputa.

U svrhu osiguravanja poštivanja načela jednakog postupanja prema svim Prijaviteljima, ne daju se prethodna mišljenje vezana uz postupak dodjele, bilo opća, bilo ona koja se odnose na konkretni projekt.

**Raspored događanja**

MINGOR/NT će organizirati informativnu radionicu na kojoj mogu sudjelovati svi potencijalni Prijavitelji. Datum, vrijeme i mjesto održavanja informativne radionice tijekom trajanja Poziva bit će objavljeni na javnom portalu sustava eNPOO (<https://fondovieu.gov.hr/portal>) i mrežnim stranicama NPOO-a (https://planoporavka.gov.hr).

**Važni indikativni vremenski rokovi**

|  |  |
| --- | --- |
| **Rok za podnošenje upita za pojašnjenjem** | Pitanja se mogu postavljati kontinuirano do isteka roka za podnošenje projektnih prijedloga, a najkasnije 14 kalendarskih dana prije isteka roka za podnošenje projektnih prijedloga ili do trenutka podnošenja projektnog prijedloga u slučaju predaje projektnog prijedloga prije isteka roka za predaju projektnog prijedloga. |
| **Rok za davanje pojašnjenja** | U roku od 7 kalendarskih dana od dana zaprimanja pojedinog upita, a najkasnije 7 kalendarskih dana prije isteka roka za podnošenje projektnih prijedloga. |
| **Podnošenje projektnih prijedloga** | Najranije 13. lipnja 2022. godine u 9:00h. |
| **Postupak dodjele bespovratnih sredstava** | Maksimalno 90 kalendarskih dana za pojedini projektni prijedlog računajući od prvog sljedećeg radnog dana od dana zaprimanja projektnog prijedloga do dana donošenja Odluke o financiranju. |

**3.5. Objava rezultata Poziva**

Popis korisnika s kojima je potpisan Ugovor zajedno s iznosom dodijeljenih bespovratnih sredstava bit će objavljen na javnom portalu sustava eNPOO (<https://fondovieu.gov.hr/portal>) i na mrežnim stranicama NPOO-a (https://planoporavka.gov.hr) u roku 10 radnih dana nakon potpisa zadnjeg Ugovora iz ovog Poziva.

Objava će uključivati minimalno sljedeće podatke:

* naziv Korisnika
* naziv projekta i njegov referentni broj
* iznos bespovratnih sredstava dodijeljenih projektu i stopu sufinanciranja (intenzitet potpora);
* kratak opis projekta.

**4. POSTUPAK DODJELE**

**4.1. F****aze postupka dodjele bespovratnih sredstava**

U postupku dodjele bespovratnih sredstava (u daljnjem tekstu: postupak dodjele) provode se:

* **Faza 1 - Procjena projektnih prijedloga u odnosu na kriterije definirane Pozivom**
* **Faza 2 - Donošenje Odluke o financiranju**

**4.2. Provođenje postupka dodjele**

MINGOR/NT i FZOEU/PT su tijela zadužena za postupak dodjele (odabira projektnog prijedloga) koja zajedno provode fazu 1. dok je MINGOR/NT zadužen za fazu 2.

Postupak dodjele traje maksimalno 90 (devedeset) kalendarskih dana za pojedini projektni prijedlog, računajući od prvog sljedećeg radnog dana od dana zaprimanja projektnog prijedloga do dana donošenja Odluke o financiranju projektnog prijedloga.

Cilj provjera u okviru postupka dodjele je provjeriti usklađenost projektnih prijedloga s kriterijima koji su utvrđeni u Pozivu, na način kako je to definirano u Pozivu.

Projektni prijedlog podnosi se kroz sustav eNPOO unutar roka određenog ovim Pozivom. Zaprimanje i registracija vrši se automatski putem sustava eNPOO. Podneseni projektni prijedlog dobiva jedinstveni referentni broj (kod projekta). Riječ je o referentnoj oznaci projektnog prijedloga tijekom čitavog trajanja projekta te je nije moguće mijenjati.

**Faza I. Procjena projektnih prijedloga u odnosu na kriterije definirane Pozivom**

Faza I se sastoji od sljedećih provjera:

* *Administrativna provjera* projektnih prijedloga provodi se sukladno kriterijima utvrđenima u Pozivu i u Prilogu 2.1. Obrazac administrativne provjere (provodi MINGOR/NT);
* *Provjera prihvatljivosti Prijavitelja* provodi se sukladno kriterijima utvrđenima u Pozivu i u Prilogu 2.2. Kontrolna lista za provjeru prihvatljivosti Prijavitelja (provodi MINGOR/NT);
* *Provjera prihvatljivosti projekta i aktivnosti* provodi se sukladno kriterijima utvrđenima u Pozivu i u Prilogu 2.3. Kontrolna lista za provjeru prihvatljivosti projekta i aktivnosti (provodi MINGOR/NT);
* *Ocjenjivanje kvalitete* projektnih prijedloga provodi se sukladno kriterijima odabira iz Tablice 2 ovih Uputa i u Prilogu 2.4. - Obrazac za ocjenjivanje kvalitete (kriteriji odabira) (provodi MINGOR/NT);
* *Provjera prihvatljivosti izdataka* provodi se sukladno kriterijima utvrđenima u Pozivu i u Prilogu 2.5. - Kontrolna lista za provjeru prihvatljivosti izdataka (provodi FZOEU/PT).

Projektni prijedlozi se uzimaju u obradu prema trenutku zaprimanja.

Projektni prijedlog koji nije udovoljio jednoj od gore navedenih provjera ne može biti odabran za financiranje. O rezultatima provedenog postupka procjene, prijavitelja se obavještava jednom obaviješću (obavijest o isključenju ili obavijest o udovoljavanju kriterija za financiranje) kroz sustav eNPOO.

**Tablica 2.** Kriteriji odabira za ocjenjivanje kvalitete

|  | **Kriterij odabira i pitanja za kvalitativnu procjenu** | **Odgovori DA/NE[[12]](#footnote-12) uz izjavu / opis pripadajućih situacija** | **Ostvarena ocjena / maksimalno ostvariva ocjena** | **Ref. na izvor za provjeru** |
| --- | --- | --- | --- | --- |
| **1.** | **Vrijednost za novac koju projekt nudi** (u kontekstu ostvarenja ciljeva PDP-a, odnosi se na kvantificirani omjer troška potrebnog za postizanje ciljanih vrijednosti pokazatelja neposrednih rezultata/rezultata utvrđenih na razini sheme/predmetnog postupka dodjele) |
| **1.1. Društveno–ekonomske koristi projekta**Projektni prijedlog sanacije zatvorenog odlagališta financijski je opravdan te jasno opisuje društveno-ekonomske koristi projekta za područje na kojem se projekt provodi.  | DA/NE |  | Prijavni obrazac (Obrazac 1.), Elaborat zaštite okoliša |
| Obrazloženje ocjene: |  |  |  |
| **2.** | **Financijska održivost projekta** (odnosi se na strategiju financiranja po završetku provedbe predmetnog projekta) |
| **2.1. Osiguranje sredstava Prijavitelja za provedbu projekta**Prijavitelj je dokazao da će najkasnije do početka provedbe projekta iz vlastitih sredstava ili osiguravanjem financiranja na drugi način (svime što ne predstavlja sredstva Unije) osigurati sredstva za financiranje razlike između iznosa ukupnih prihvatljivih troškova/izdataka projektnog prijedloga te iznosa bespovratnih sredstava iz NPOO-a dodijeljenih za financiranje prihvatljivih troškova/izdataka u sklopu ovog Poziva u okviru ovog Poziva, te neprihvatljivih troškova projektnog prijedloga neovisno o trenutku nastanka. | DA/NE |  | Izjava prijavitelja o osiguranju vlastitog udjela sufinanciranja (Obrazac 2.) |
| **2.2. Osiguranje sredstava Prijavitelja nakon provedbe projekta** Prijavitelj se obvezao osigurati potrebna financijska sredstva za provedbu mjera praćenja stanja okoliša nakon provedene sanacije (ukoliko je isto potrebno sukladno propisanim mjerama zaštite okoliša) radi postizanja dugoročne održivosti projekta nakon završetka provedbe. | DA/NE |  | Izjava Prijavitelja (Obrazac 3.) |
|  | Obrazloženje ocjene: |  |  |  |
| **3.** | **Provedbeni kapaciteti** prijavitelja (uključuju aspekte financijskih, stručnih, iskustvenih i administrativnih kapaciteta) |
| **3.1. Tehnički i administrativni kapaciteti Prijavitelja za provedbu projekta**Prijavitelj posjeduje potrebne kapacitete za uspješno upravljanje projektom što uključuje:* tehnički kapacitet (koji se dokazuje iskustvom djelatnika u praćenju provedbe građevinskih projekata, a što Prijavitelj opisuje u Prijavnom obrascu);
* administrativni kapacitet (koji se dokazuje iskustvom djelatnika u praćenju provedbe projekata financiranih sredstvima EU i/ili usporedivih projekata, a što Prijavitelj opisuje u Prijavnom obrascu);

i/ili je u projektnom prijedlogu predvidio ugovaranje savjetodavnih usluga koje pružaju vanjski konzultanti za upravljanje projektom. | DA/NE |  | Prijavni obrazac (Obrazac 1.) |
| **3.2. Upravljanje infrastrukturom nakon završetka projekta**Prijavitelj se obvezao da će nakon provedbe projekta, a radi postizanja dugoročne održivosti projekta kroz provedbu mjera monitoringa (ukoliko je isto potrebno sukladno propisanim mjerama zaštite okoliša) osigurati potrebne kapacitete. | DA/NE |  | Izjava Prijavitelja (Obrazac 3.) |
| Obrazloženje ocjene: |  |  |  |
| **4.** | **Dizajn i zrelost projekta** (odnosi se na (1) utvrđivanje potrebe odnosno problemskog stanja koje projekt rješava te opis željenog stanja, (2) internu intervencijsku logiku projekta i provjerljivost pokazatelja kojima se treba potvrditi ostvarenje ciljanih vrijednosti – pokazatelji moraju biti racionalni, odgovarajuće vrste i iz pouzdanih izvora, i (3) spremnost za početak provedbe svih odgovarajućih komponenti projekta; obuhvaća pravne, tehničke i organizacijske aspekte |
| **4.1. Poštivanje načela „onečišćivač plaća“**Projekt poštuje načelo „onečišćivač plaća“ odnosno u skladu je s načelom da oni koji onečišćuju okoliš moraju snositi troškove zbrinjavanje otpada, poduzimanja preventivnih mjera i uklanjanja šteta koje prouzroče svojim djelovanjem. | DA/NE |  | Prijavni obrazac (Obrazac 1.), Izjava prijavitelja (Obrazac 2.) |
| **4.2. Administrativni i tehnički napredak/zrelost projekta**Prijavitelj je ishodio potrebnu dokumentaciju za sanaciju predmetnog odlagališta:* pravomoćni akt na temelju kojeg Prijavitelj može započeti građenje odnosno građevinske radove sanacije odlagališta, uključujući glavni projekt s projektantskim troškovnikom;
* rješenje nadležnog tijela o provedenom postupku procjene utjecaja zahvata na okoliš i/ili Rješenje nadležnog tijela o provedenom postupku ocjene o potrebi procjene utjecaja zahvata na okoliš;
* mišljenje nadležnog tijela o ispravnoj primijeni zahtjeva Direktive 2011/92/EU i 2014/52/EU vezanih uz provedeni postupak procjene utjecaja zahvata na okoliš odnosno provedeni postupak ocjene o potrebi procjene utjecaja zahvata na okoliš
* rješenje nadležnog tijela o provedenom postupku ocjene prihvatljivosti zahvata na ekološku mrežu, ili mišljenje nadležnog tijela da projekt nije u ekološkoj mreži ili da neće imati značajan negativan učinak na ekološku mrežu;
* zemljišno-knjižni izvadak u kojem je upisano vlasništvo ili pravo građenja u korist Prijavitelja za katastarske čestice u obuhvatu zahvata sanacije odlagališta
* nacrt dokumentacije o nabavi za ugovor za radove
 | DA/NE |  | Relevantna dokumentacija sukladno zahtjevima iz točke 3.1. ovih Uputa  |
| Obrazloženje ocjene: |  |  |  |

|  |  |
| --- | --- |
| **5.** | **Promicanje jednakih mogućnosti i socijalne uključenosti** (uključuje aspekt promicanja ravnopravnosti žena i muškaraca te zabranu diskriminacije po bilo kojoj osnovi) |
| **5.1. Promicanje jednakih mogućnosti i socijalne uključenosti**Poštujući zakonske odredbe projekt je barem neutralan u pogledu ravnopravnosti spolova i sprječavanja diskriminacije, odnosno projektnim prijedlogom se minimalno osigurava usklađenost sa zakonskim zahtjevima u pogledu istih. | DA/NE |  | Prijavni obrazac (Obrazac 1.) |
| Obrazloženje ocjene: |  |  |  |
| **6.** | **Promicanje održivog razvoja** (odnosi se na promicanje cilja EU za očuvanjem, zaštitom i unaprjeđenjem zaštite okoliša teuključuje aspekte promicanja korištenja obnovljivih izvora energije, i/ili unaprjeđenja energetske učinkovitosti i/ili smanjenja korištenja prirodnih resursa) |
| **6.1. Usklađivanje s zakonodavstvom EU**Projekt doprinosi ispunjavanju ciljeva iz prijelaznog razdoblja utvrđenih u Ugovoru o pristupanju RH EU (NN MU 2/12) u sektoru gospodarenja otpadom vezano za prestanak odlaganja otpada na postojeća odlagališta. | DA/NE |  | Prijavni obrazac (Obrazac 1.) |
| **6.2. Doprinos unapređenju sustava gospodarenja otpadom i smanjenju rizika od otpada**Projekt doprinosi unapređenju cjelovitog sustava gospodarenja otpadom kroz smanjenje emisija stakleničkih plinova te kroz sprečavanje štetnog djelovanja otpada na ljudsko zdravlje i okoliš, smanjenje rizika od otpada i poboljšanje učinkovitog upravljanja resursima. | DA/NE |  | Prijavni obrazac (Obrazac 1.) |
| Obrazloženje ocjene: |  |  |  |
|  | **Bodovni prag (minimalna ocjena) na razini projekta**[[13]](#footnote-13) | **Svi odgovori DA** |

**Faza 2 - Donošenje Odluke o financiranju**

Odluka o financiranju se donosi za projektne prijedloge koji su uspješno koji su udovoljili svim kriterijima u prethodnoj fazi postupka dodjele.

Odluka o financiranju se ne može donijeti prije isteka roka za prigovore osim ukoliko Prijavitelj dostavi Izjave o odricanju od prava na prigovor potpisanu od strane prijavitelja.

Prije donošenja Odluke o financiranju Prijavitelj je dužan dostaviti na zahtjev NT-a dokumentaciju za provjeru preduvjeta za donošenje Odluke o financiranju (ako je primjenjivo).

Prijavitelj je obvezan o svakoj promjeni odnosno okolnostima, koje bi mogle odgoditi uvrštavanje projektnog prijedloga u Odluku o financiranju ili utjecati na ispravnost dodjele, bez odgode obavijestiti NT.

Odluku o financiranju donosi čelnik nadležnog tijela.

Odluka o financiranju sadržava sljedeće podatke:

* + pravni temelj za donošenje Odluke;
	+ naziv, adresu i OIB prijavitelja, i ako je primjenjivo, Partnera;
	+ naziv i referentni broj projektnog prijedloga;
	+ najviši iznos sredstava za financiranje prihvatljivih izdataka projekta;
	+ stopa sufinanciranja (intenzitet potpore);
	+ tehnički podaci o klasifikacijama Državne riznice i kodovima alokacija;
	+ ako je primjenjivo, druge elemente koji se odnose na financiranje (primjerice u odnosu na državne potpore).

NT obavještava Prijavitelja da je njegov projektni prijedlog odabran za financiranje, obaviješću koja sadrži Odluku o financiranju.

**Pojašnjenja tijekom postupka dodjele**

U bilo kojoj fazi tijekom postupka dodjele NT i PT mogu, ako dostavljeni podaci nisu jasni ili je uočena neusklađenost u dostavljenim podacima koja onemogućava objektivnu provedbu postupka dodjele, od Prijavitelja zahtijevati pojašnjenja s naznakom da se projektni prijedlog može isključiti iz postupka dodjele ako se ne postupi u skladu sa zahtjevom i u zahtijevanom roku. Prema svim prijaviteljima se postupa na jednak način, u skladu s načelom jednakog postupanja. Svaki Prijavitelj odgovoran je za pripremanje projektnog prijedloga u skladu s uvjetima Poziva te se pojašnjavanje ne odnosi na to da sustav provedbe i praćenja za NPOO priprema ili usklađuje umjesto Prijavitelja pojedine dijelove projektnog prijedloga niti se postupak pojašnjavanja provodi ako aktivnosti nisu razmjerne cilju koji se nastoji postići, a manjkavost projektnog prijedloga (nedostatak potrebnih dokumenata / podataka kao i njihova nepotpunost ili netočnost) je takva da nije razmjerno provoditi postupak pojašnjavanja.

Prijavitelju nije dozvoljeno dostavljati ispravke ili dopune projektne dokumentacije na vlastitu inicijativu nakon predaje projektnog prijedloga. Zahtjevi za pojašnjenjem Prijavitelju će biti dostavljeni te je na njih obavezan odgovoriti putem sustava eNPOO.

**Dostupnost informacija**

Prijavitelj ima pravo na pristup informacijama u odnosu na svoj projektni prijedlog. MINGOR/NT, na zahtjev Prijavitelja osigurava dostupnost informacija o provedenom postupku dodjele u odnosu na njegov projektni prijedlog. U odnosu na sve druge informacije, primjenjuju se propisi kojima se uređuje pravo na pristup informacijama. Navedeni propisi primjenjuju se i ako se želi ograničiti pristup određenim informacijama.

Prijavitelj može uputiti zahtjev za dostavom informacija MINGOR/NT o statusu njegovog projektnog prijedloga. Nadležno tijelo odgovara na zahtjev u roku od 15 (petnaest) dana od dana primitka zahtjeva.

Zahtjev Prijavitelja za dostavom informacijama ne smatra se prigovorom na rezultate postupka dodjele ili bilo koje pojedine faze postupka dodjele.

**Povlačenje projektnog prijedloga**

Do trenutka donošenja Odluke o financiranju, Prijavitelj putem pisane obavijesti NT-u može povući svoj projektni prijedlog iz postupka dodjele.

**4.3. Prigovori**

U postupcima dodjele bespovratnih sredstava, prijavitelji imaju pravo podnijeti prigovor ako nisu zadovoljni ishodom postupka, zbog sljedećih razloga:

* povrede postupka opisanog u ovim Uputama i dokumentaciji predmetnog Poziva,
* povrede načela jednakog postupanja, načela zabrane diskriminacije, načela transparentnosti, načela razmjernosti, načela sprječavanja sukoba interesa, načela tajnosti postupka dodjele bespovratnih sredstava.

u roku 8 radnih dana od dana dostave obavijesti (obavijest o isključenju ili obavijest o odabiru za financiranje). Prigovor se podnosi nadležnom tijelu za prigovore na adresu Ministarstvo gospodarstva i održivog razvoja, Radnička cesta 80, 10000 Zagreb ili osobno - predajom u pisarnicu tijela nadležnog za rješavanje prigovora, a nadležno tijelo ga rješava u roku 30 radnih dana od dana zaprimanja. O prigovoru odlučuje čelnik NT rješenjem na temelju prijedloga Komisije za razmatranje prigovora (u nastavku teksta: Komisija). Rješenje čelnika NT dostavlja se podnositelju prigovora. Rješenje je izvršno te se može pokrenuti upravni spor pred nadležnim Upravnim sudom u roku 30 (trideset) dana o dana dostave rješenja.

Prigovor mora biti razumljiv i sadržavati sve što je potrebno da bi se po njemu moglo postupiti, osobito naziv tijela kojem se upućuje, naznaku obavijesti na koju se podnosi, naziv/ime i prezime te adresu prijavitelja, ime i prezime te adresu osobe ovlaštene za zastupanje ako je prijavitelj ima (uključujući punomoć), naziv i referentni broj Poziva, razloge prigovora, potpis prijavitelja ili osobe ovlaštene za zastupanje, naznaku statusa potpisnika prigovora koji ga ovlašćuje na zastupanje prijavitelja (direktor, prokurist, član Uprave itd.) pečat trgovačkog društva prijavitelja i dokumentaciju kojom dokazuje navode iznijete u prigovoru. Teret dokazivanja navedenih činjenica je na prijavitelju.

Prigovor dostavljen izvan roka, podnesen od neovlaštene osobe (osobe koja nije prijavitelj ili nije ovlaštena od strane prijavitelja) te nedopušten, odbacuje se rješenjem.

Da bi se o prigovoru moglo odlučiti, isti mora sadržavati najmanje:

* podatke o prijavitelju,
* naziv i referentnu oznaku Poziva,
* brojčanu oznaku i datum Obavijesti o statusu projektnog prijedloga
* razloge prigovora,
* potpis prijavitelja ili ovlaštene osobe prijavitelja,
* pečat, ako je primjenjivo,
* naznaku statusa potpisnika prigovora koji ga ovlašćuje na zastupanje prijavitelja (direktor, prokurist, član Uprave),
* punomoć za podnošenje prigovora, ako je primjenjivo.

Nadležno tijelo rješava o prigovoru u roku od 30 (trideset) radnih dana od dana zaprimanja od primitka potpune dokumentacije od nadležnog PT-a. Potpunom dokumentacijom smatra se dokumentacija koja je dostatna za donošenje rješenja o prigovoru.

Kada prigovor sadržava kakav nedostatak koji onemogućuje da bi se po njemu moglo postupiti, odnosno ako je nerazumljiv ili nepotpun, Komisija će pozvati podnositelja da prigovor ispravi, odnosno dopuni u skladu s danom uputom i u tu svrhu mu vratiti prigovor. Ako prigovor bude ispravljen, odnosno dopunjen i predan Komisiji u roku određenom za dopunu ili ispravak, smatrat će se da je podnesen onog dana kada je prvi put bio podnesen. Smatrat će se da je prigovor povučen ako ne bude vraćen u određenom roku i ispravljen u skladu s dobivenom uputom, a ako bude vraćen bez ispravka odnosno dopune slijedom čega se po istom ne može postupiti, odbacit će se rješenjem.

**4.5. Ugovaranje**

Po donošenju Odluke o financiranju od strane NT, PT priprema Ugovor o dodjeli bespovratnih sredstava (Ugovor) s uspješnim Prijaviteljem, u skladu s Prilogom 1 ovog Poziva. NT će po donesenoj Odluci o financiranju, obavijestiti Prijavitelja o dokumentaciji koju je potrebno dostaviti kao preduvjet za potpisivanje Ugovora, te mu za to ostaviti primjeren rok.

Nadležno tijelo osigurava da Prijavitelj prije potpisivanja bude upoznat s odredbama Ugovora.

Rok za pripremu i potpisivanje Ugovora, ne može biti duži od 30 (trideset) kalendarskih dana od datuma dostave obavijesti o donošenju Odluke o financiranju, može se produžiti na zahtjev Prijavitelja, uz prethodnu suglasnost NT-a, u opravdanim slučajevima koji su uzrokovani događajima izvan utjecaja nadležnog tijela i Prijavitelja/Korisnika.

Ugovor stupa na snagu tek kada ga potpiše zadnja ugovorna strana te je na snazi do izvršenja svih obaveza ugovornih strana.

Prije potpisivanja Ugovora, Prijavitelj/Korisnik mora dostaviti Izjavu, koji je potpisao on ili za to ovlaštena osoba, kojom potvrđuje da u odnosu na podatke dostavljene u projektnom prijedlogu, nisu nastupile promjene koje bi utjecale na postupak dodjele bespovratnih sredstava te donošenje Odluke o financiranju u odnosu na njegov projekt, uključujući potvrdu da su provedbeni kapaciteti Prijavitelja nepromijenjeni.

Prije potpisivanja Ugovora, pojašnjenja, prilagodbe ili manje korekcije mogu se unijeti u opis projekta u onoj mjeri u kojoj neće dovesti u pitanje Odluku o financiranju ili biti u suprotnosti s načelom jednakog postupanja prema svim Prijaviteljima. Pojašnjenja, prilagodbe i manje korekcije se provode u suradnji s Prijaviteljem. Neće se uzeti u obzir promjene koje su se dogodile od datuma zaprimanja projektnog prijedloga u vezi prihvatljivosti projekta i aktivnosti te ocjene kvalitete.

Izmjene u projektnom prijedlogu ne smiju ni u kojem slučaju dovesti do povećanja iznosa bespovratnih sredstava utvrđenih Odlukom o financiranju.

Ugovor se sastoji od dijelova pobrojanih u članku 13. Priloga 1.1. ovog Poziva, od kojih se dijelovi: Ugovor o dodjeli bespovratnih sredstava za projekte koji se financiraju iz Mehanizma za oporavak i otpornost, Opis i proračun Projekta te Opći uvjeti koji se primjenjuju na projekte financirane iz Mehanizma za oporavak i otpornost ispisuju, dok se preostali prilozi ne ispisuju, već su dostupni u sustavu eNPOO. Korisnik potpisom ispisanog dijela Ugovora potvrđuje da se upoznao te da je razumio uvjete Ugovora koji su mu u cjelovitom obliku dostupni putem sustava eNPOO, te da na njih pristaje.

U slučaju da Korisnik ne potpiše Ugovor o dodjeli bespovratnih sredstava u roku koji odredi nadležno tijelo, osim ako to nije opravdano (u slučaju više sile), nadležno tijelo o takvom otkazivanju njegova potpisivanja obavještava pisanim putem Korisnika i PT kroz sustav eNPOO.

**5. ODREDBE KOJE SE ODNOSE NA PROVEDBU PROJEKTA**

**5.1. Razdoblje provedbe projekta**

Pod razdobljem provedbe projekta podrazumijeva se datum početka i predviđenog završetka provedbe projekta, a definira se u Ugovoru o dodjeli bespovratnih sredstava (Prilog 1 ovog Poziva).

Razdoblje provedbe projekata traje od početka obavljanja aktivnosti projekta, počevši od dana donošenja Odluke o financiranju, do dana završetka svih predmetnih aktivnosti, a inicijalno najkasnije do 31. prosinca 2025.

Provedba ne smije započeti prije donošenja Odluke o financiranju za predmetni projektni prijedlog.

Prijavitelj mora biti spreman započeti s provedbom aktivnosti projekta, uključujući pokretanje postupaka (javne) nabave relevantnih za pravovremenu provedbu aktivnosti, u skladu s planom aktivnosti u Prijavnom obrascu i ostaloj projektnoj dokumentaciji.

**5.2. Nabava**

Kod podnošenja projektnog prijedloga i tijekom provedbe projekta prijavitelj/korisnik se mora pridržavati postupaka nabave utvrđenih u dokumentaciji Poziva te Općim (Prilog 1.1*)* i uvjetima Ugovora (Prilog 1)*.*

Da bi troškovi u sklopu ovog Poziva bili prihvatljivi, Prijavitelj je dužan provesti nabavu u skladu sa Zakonom o javnoj nabavi (NN 120/16) kao i načelima i postupcima utvrđenima u dokumentaciji Poziva te Općim uvjetima i uvjetima Ugovora. Nepridržavanje ovih postupaka odrazit će se na prihvatljivost izdataka, a PT prilikom provjere zahtjeva za nadoknadom sredstava koje tijekom provedbe projekta podnosi korisnik, može proglasiti vezane troškove neprihvatljivima.

**5.3. Provjere upravljanja projektom**

Nakon potpisivanja Ugovora, NT prati postiže li projekt utvrđene ciljeve i rezultate, dok je PT odgovoran provjeravati provodi li se projekt u skladu s Ugovorom.

Provjere upravljanja projektom uključuju:

* pregled plana nabave;
* provjere ispravnosti Zahtjeva za nadoknadom sredstava (ispravnost iznosa i stope financiranja), uključujući:
* provjere prihvatljivosti troškova (usklađenost s nacionalnim pravilima prihvatljivosti i pravilima prihvatljivosti Unije);
* provjere da je trošak stvarno nastao kod Korisnika i da je plaćen (ako je primjenjivo) i ispravnosti Zahtjeva za nadoknadom sredstava;
* provjere usklađenosti postupaka nabave u okviru projekta s primjenjivim pravilima javne nabave ili nabave koju provode korisnici koji nisu obveznici Zakona o javnoj nabavi;
* provjere dokaza o izvršenim plaćanjima i odgovarajućeg revizijskog traga;
* provjere statusa provedbe projekta;
* provjere usklađenosti s pravilima o održivom razvoju, i zahtjevima koji se odnose na jednake mogućnosti i nediskriminaciju;
* provjere poštivanja pravila EK-a i nacionalnih pravila o informiranju i vidljivosti (promidžbi);
* provjere na licu mjesta;
* financijsko zaključenje projekta i
* provjere projekta nakon dovršetka njegove provedbe (provjere trajnosti projekta, neto prihoda i pokazatelja).

NT i PT mogu, u svrhu praćenja napretka provedbe projekata, od Korisnika zahtijevati dostavu redovnih ili *ad hoc* izvješća o provedbi projekata, ostvarivanju pokazatelja, primjeni horizontalnih načela ili drugim informacijama potrebnima za izvještavanje.

NT, PT, kao i bilo koji vanjski revizor ovlašten od strane navedenih tijela, kada ocijene potrebnim, mogu obaviti nenajavljenu provjeru na licu mjesta, neovisno jedan o drugom. O namjeri nisu dužni obavijestiti Korisnika.

U razdoblju od 5 godina nakon završnog plaćanja Korisniku po Ugovoru, PT ima pravo provjeravati trajnost operacija, postizanje učinka, pokazatelje rezultata, sprečavanje prekomjernog financiranja, korištenje imovine u skladu s Ugovorom, usklađenost operacije s horizontalnim politikama EU-a itd.

**Napomena**: Provjera usklađenosti projekta s načelom „Ne nanosi bitnu štetu“ također će biti predmet provjere tijekom provedbe projekta, a ne samo kao dio provjere prihvatljivosti projektnog prijedloga.

**5.4. Podnošenje zahtjeva za nadoknadom sredstava**

Mogućnosti i uvjeti za podnošenje Zahtjeva za nadoknadom sredstava određeni su u Ugovoru.

Korisnik podnosi ZNS, koji uključuje Izvješće o napretku provedbe projekta u roku od 15 (petnaest) dana od isteka svaka 3 (tri) mjeseca od sklapanja Ugovora o dodjeli bespovratnih sredstava. Korisnik može podnijeti ZNS i češće od navedenog ako se za tim ukaže potreba te ukoliko je iznos koji se potražuje u sklopu ZNS-a minimalno 100.000,00 kn ukupno prihvatljivih troškova odobrenog projekta. Isplata prihvatljivih izdataka iz bespovratnih sredstava Korisniku vršit će se metodom nadoknade i/ili metodom plaćanja. Korisnik podnosi Završni ZNS FZOEU/PT u roku od 30 (trideset) dana od isteka razdoblja provedbe projekta.

**5.5. Povrat sredstava**

Ako postoji opravdana sumnja ili je utvrđeno da je Korisnik ugrozio izvršavanje Ugovora značajnim nepravilnostima, NT može obustaviti plaćanja, odnosno ako je navedeno utvrđeno, obustaviti plaćanja i/ili zahtijevati povrat plaćenih iznosa razmjerno težini utvrđenih nepravilnosti. Razlozi i osnova za pokretanja postupka obustavljanja plaćanja i povrata sredstava bit će definirani Ugovorom.

Svaki projekt podliježe postupku povrata sredstava u slučaju nepoštivanja zahtjeva koji se odnose na sposobnost korisnika, učinkovito korištenje sredstava i trajnost projekta (točka 2.5. ovih Uputa).

Osnove za pokretanje postupka povrata mogu biti:

* Odluka o otkrivenoj nepravilnosti vezanoj uz dodijeljena bespovratna sredstva
* Odluka o raskidu Ugovora
* Naknadno utvrđenje da je Korisniku isplaćen iznos bespovratnih sredstava koji mu ne pripada.

**5.6. Informiranje i vidljivost**

Korisnik je dužan uvažavati podrijetlo i osigurati vidljivost sredstava Unije u okviru NPOO-a.

Korisnik će se pridržavati zahtjeva vezanih za informiranje i vidljivost navedenih u Ugovoru i njegovim prilozima. Korisnikje posebno dužan poduzeti sve potrebne korake kako bi objavio činjenicu da EU sufinancira projekt te da je projekt koji se provodi u sklopu NPOO-a.

Potrebno je osigurati mjere vidljivosti kako bi se osiguralo pružanje koherentnih, djelotvornih i razmjernih ciljanih informacija različitoj publici, među ostalima medijima i javnosti. Pri tome je korisnik i partner dužan, gdje je to primjenjivo, ispravno i vidljivo, prikazati u svim komunikacijskim aktivnostima amblem EU-a s odgovarajućom izjavom o financiranju (koja glasi: „Financira Europska unija – NextGenerationEU”), uzimajući u obzir i:

* Kada se prikazuje zajedno s drugim logotipom, amblem Europske unije mora biti prikazan barem jednako istaknuto i vidljivo kao i drugi logotipi. Amblem mora ostati zaseban i odvojen i ne može se mijenjati dodavanjem drugih vizualnih oznaka, brendova ili teksta. Osim ovog amblema, nikakav drugi vizualni identitet ni logotip ne smiju se koristiti za isticanje potpore EU.
* Kada je to primjenjivo, država članica dužna je navesti sljedeće odricanje od odgovornosti: „*Financira Europska unija – NextGenerationEU. Izneseni stavovi i mišljenja samo su autorova i ne odražavaju nužno službena stajališta Europske unije ili Europske komisije. Ni Europska unija ni Europska komisija ne mogu se smatrati odgovornima za njih*.”

Amblemi i izjava dostupni su na linku:

<https://ec.europa.eu/regional_policy/en/information/logos_downloadcenter/>

Generator uzoraka: <https://www.euinmyregion.eu/generator>

Osim mjera informiranja i vidljivosti koje Korisnik samostalno poduzima u okviru projekta, korisnik je obavezan odazvati se na pozive NT i PT za sudjelovanje na organiziranim događanjima informiranja i vidljivosti.

**5.7. Zaštita osobnih podataka**

Zaštita osobnih podataka temelji se na Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) te odredbama Zakona o provedbi Opće uredbe o zaštiti podataka (NN 42/18).

Osobni podaci koji se prikupljaju u okviru projektnog prijedloga su podaci Prijavitelja, odnosno osobe ovlaštene za zastupanje prijavitelja (opći podaci - ime, prezime, OIB, e-mail adresa, broj telefona). U postupku dodjele primjenjuje se načelo zaštite osobnih podataka u vidu nedostupnosti podataka, kao javnih podataka, koji se odnose na imena osoba koje su uključene u provedbu postupka dodjele kao i imena vanjskih ocjenjivača. U provedbi Ugovora o dodjeli bespovratnih sredstava prikupljaju se i podaci dionika u provedbi navedenog ugovora (ime, prezime, OIB, plaća te ostali podaci koji se dostavljaju u sklopu provedbe projekta u obliku priloženih dokumenata u izvještajima, ukoliko se povezani troškovi nadoknađuju kroz predmetni ugovor). Navedeni osobni podaci obrađuju se u svrhu izrade i podnošenja projektnog prijedloga, provedbe postupka dodjele bespovratnih sredstava, sklapanja i izvršavanja ugovora o dodjeli bespovratnih sredstava, provedbe revizije projekta. Navedeni se osobni mogu razmjenjivati:

* između tijela sustava za praćenje i provedbu NPOO-a
* između tijela sustava za provedbu i praćenje NPOO i tijela koja su ovlaštena provoditi reviziju, u skladu s pravnim i institucionalnim okvirom za NPOO (Neovisno revizorsko tijelo, Europska komisija, Europski revizorski sud, OLAF, EPPO i drugi revizor kojeg su ta tijela za navedeno ovlastila).
* između tijela sustava za provedbu i praćenje NPOO te osoba koje su ta tijela angažirala/ovlastila za izvršenje usluga vezano uz potrebu ili obvezu obavljanja aktivnosti u okviru njihovih funkcija. Pristup osobnim podacima je ograničen samo na osobe koje obavljaju poslove za koje je pristup osobnim podacima nužan.

Prijavitelji odnosno korisnici imaju sljedeća prava u zaštiti osobnih podataka:

* pravo na pristup svojim osobnim podacima, tj. pravo zahtijevati potvrdu obrađuju li se osobni podatci te ako se takvi podatci obrađuju, pravo zahtijevati pristup i informacije o obradi i kopiju osobnih podataka koji se obrađuju
* pravo na ispravak netočnih i nadopunu nepotpunih podataka
* pravo na brisanje osobnih podataka, ako takvi podaci više nisu nužni u odnosu na svrhe za koje su prikupljeni, ako su nezakonito obrađeni, ili nakon isteka roka čuvanja podataka
* pravo na ograničavanje obrade osobnih podataka
* pravo uložiti prigovor na obradu osobnih podataka
* pravo podnijeti pritužbu Agenciji za zaštitu osobnih podataka.

Osobni podaci čuvaju se dok za navedeno postoji svrha, a najdulje tijekom razdoblja od deset godina nakon zatvaranja NPOO-a.

Pravna osnova za obradu osobnih podataka prikupljenih u svrhu provedbe postupka dodjele bespovratnih sredstava je sklapanje i izvršavanje ugovora o dodjeli bespovratnih sredstava u skladu s točkom b) stavka 1. članka 6. Opće uredbe o zaštiti osobnih podataka. Također, obrada osobnih podataka iz svih utvrđenih svrha nužna je radi poštivanja pravnih obveza voditelja obrade u skladu s točkom c) stavka 1. članka 6. Opće uredbe o zaštiti osobnih podataka te radi izvršavanja zadaće od javnog interesa i pri izvršavanju službene ovlasti voditelja obrade u skladu s točkom e) stavka 1. članka 6. Opće uredbe o zaštiti osobnih podataka.

Dodatne napomene

Identitet i kontaktni podaci voditelja obrade: Ministarstvo gospodarstva i održivog razvoja, Radnička cesta 80, 10 000 Zagreb (OIB:19370100881).

Kontakt podaci službenika za zaštitu podataka: <https://mingor.gov.hr/etika-i-posebna-imenovanja/2175>.

Zahtjev za utvrđenje povrede prava se podnosi nadzornom tijelu (Agencija za zaštitu osobnih podataka).

**6.** **OBRASCI I PRILOZI**

Obrasci koji su sastavni dio Poziva:

Obrazac 1 Prijavni obrazac - elektronska verzija dostupna u sustavu eNPOO

Obrazac 2 Izjava Prijavitelja o osiguranju vlastitog udjela sufinanciranja

Obrazac 3 Izjava Prijavitelja o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele

Obrazac 4. Obrazac usklađenosti projekta s načelom „ne nanosi bitnu štetu“

Prilozi koji sastavni dio Poziva:

Prilog 1 Ugovor o dodjeli bespovratnih sredstava s prilozima:

* 1. Ugovor o dodjeli bespovratnih sredstava za projekte koji se financiraju iz Mehanizma za oporavak i otpornost
	2. Opći uvjeti koji se primjenjuju na projekte financirane iz Mehanizma za oporavak i otpornost
	3. Pravila o financijskim korekcijama

Prilog 2 Kriteriji i obrasci postupka dodjele bespovratnih sredstava:

* + 1. Obrazac za administrativnu provjeru
		2. Kontrolna lista za provjeru prihvatljivosti prijavitelja
		3. Kontrolna lista za provjeru prihvatljivosti projekta i aktivnosti
		4. Obrazac za ocjenjivanje kvalitete
		5. Kontrolna lista za provjeru prihvatljivosti izdataka

**7. POJMOVNIK**

|  |  |
| --- | --- |
| eNPOO | Integrirani sustav upravljanja i kontrole NPOO. Informatički sustav namijenjen za zabilježbu, pohranu i obradu podataka nužnih za financijsko praćenje i praćenjeprovedbe projekata financiranih iz NPOO. Sustavom eNPOO osigurava u potpunostielektronička komunikacija između tijela u provedbi NPOO i korisnika bespovratnihsredstava. |
| Glavni projekt | Skup međusobno usklađenih projekata kojima se daje tehničko rješenje građevine i dokazuje ispunjavanje temeljnih zahtjeva za građevinu te drugih propisanih i određenih zahtjeva i uvjeta, izrađen prema Zakonu o gradnji (NN 153/13, 20/17) i Pravilniku o obveznom sadržaju i opremanju projekata građevina (NN [64/14](http://narodne-novine.nn.hr/clanci/sluzbeni/2014_05_64_1224.html), [41/15](http://narodne-novine.nn.hr/clanci/sluzbeni/2015_04_41_839.html), 105/15, 61/16, 20/17). |
| Izdatak  | Korisnikov trošak koji nastane tijekom provedbe projekta. |
| Korisnik | Korisnik je uspješan prijavitelj s kojim se potpisuje Ugovor o dodjeli bespovratnih sredstava. Izravno je odgovoran za početak, upravljanje, provedbu i rezultate projekta.  |
| Kriteriji dodjele bespovratnih sredstava | Kriteriji dodjele bespovratnih sredstava su kriteriji koji se primjenjuju na sve projekte te uključuju Kriterije odabira i Kriterije prihvatljivosti. |
| Kriteriji prihvatljivosti  | Kriteriji prihvatljivosti (KP)su kriteriji koji moraju biti ispunjeni kako bi se projektni prijedlog mogao uzeti u obzir za financiranje. Na temelju KP ne vrši se ocjenjivanje, već se provjerava ispunjava li projektni prijedlog pojedini KP ili ne. Samo ako su svi kriteriji prihvatljivosti ispunjeni, projektni prijedlog se prenosi u sljedeće faze dodjele; u protivnom, se isključuje iz dodjele.  |
| Načela ekonomičnosti, učinkovitosti i djelotvornosti | Načelo ekonomičnosti zahtijeva da resursi koje koristi institucija u svrhu obavljanja svog poslovanja budu dostupni na vrijeme, u odgovarajućoj količini i rezultatima i po najboljoj cijeni. Načelo učinkovitosti bavi se najboljim odnosom između uloženih resursa i dobivenih rezultata. Načelo djelotvornosti bavi se postizanjem određenih postavljenih ciljeva i ostvarivanjem željenih rezultata. |
| Održivi razvoj | Održivi razvoj znači da bi trebalo udovoljiti potrebama sadašnje generacije, a da se pritom ne ugrozi sposobnost budućih generacija da udovolje svojim vlastitim potrebama. To je cilj EU utvrđen u Ugovoru, koji regulira sve politike i aktivnosti Unije. Odnosi se na očuvanje kapaciteta planeta Zemlje da podupre život u svoj svojoj raznolikosti. Ima za cilj neprekidno poboljšanje kvalitete života i dobrobiti planeta Zemlje za sadašnje i buduće generacije.[[14]](#footnote-14) |
| Otvoreni postupak | Otvoreni postupak je vrsta postupka dodjele bespovratnih sredstava u kojem se poziv na dostavu projektnih prijedloga pokreće javno, ciljajući na što veći broj potencijalnih prijavitelja. |
| Trajni poziv | Trajni poziv na dostavu projektnih prijedloga je modalitet provedbe otvorenog i ograničenog postupka, u kojemu postupak dodjele započinje zaprimanjem prvog projektnog prijedloga, a rok za podnošenje istih ističe danom odobravanja projektnih prijedloga koji udovolje kriterijima iz postupka vrednovanja, i kojima se iscrpljuju raspoloživa financijska sredstva. |
| Ugovor o dodjeli bespovratnih sredstava | Ugovor o dodjeli bespovratnih sredstava je ugovor između Korisnika, NT-a i PT-a, kojim se utvrđuje najviši iznos bespovratnih sredstava dodijeljen za provedbu projekta iz sredstava EU i sredstava iz državnog proračuna te drugi financijski i provedbeni uvjeti Projekta. |

**8. POPIS KRATICA**

EOJN RH Elektronički oglasnik javne nabave Republike Hrvatske

EU Europska unija, Unija

FZOEU Fond za zaštitu okoliša i energetsku učinkovitost

JLS Jedinica lokalne samouprave

JP(R)S Jedinica područne (regionalne) samouprave

MINGOR Ministarstvo gospodarstva i održivog razvoja

NN Narodne novine

NN MU Narodne novine / Međunarodni ugovori

OOP Odbor za odabir projekata

PDV Porez na dodanu vrijednost

PGO Plan gospodarenja otpadom

PGO RH Plan gospodarenja otpadom RH za razdoblje 2017.-2022.

NT Tijelo državne uprave nadležno za komponentu/podkomponentu Nacionalnog plana oporavka i otpornosti

PT Provedbeno tijelo

RH Republika Hrvatska

SL Službeni list (Europska unija)

UFEU Ugovor o funkcioniranju EU

ZJN Zakon o javnoj nabavi

ZGO Zakon o gospodarenju otpadom

ZNS Zahtjev za nadoknadom sredstava

ZPPUG Zakon o poslovima i djelatnostima prostornog uređenja i gradnje

1. *Izbjegavanje – Vrednovanje – Odlaganje* [↑](#footnote-ref-1)
2. *Ovaj dokument dostupan je na sljedećoj poveznici:* [*https://mingor.gov.hr/o-ministarstvu-1065/djelokrug/uprava-za-procjenu-utjecaja-na-okolis-i-odrzivo-gospodarenje-otpadom-1271/strategije-planovi-i-programi/1274*](https://mingor.gov.hr/o-ministarstvu-1065/djelokrug/uprava-za-procjenu-utjecaja-na-okolis-i-odrzivo-gospodarenje-otpadom-1271/strategije-planovi-i-programi/1274) [↑](#footnote-ref-2)
3. *Izvor: Izvješće o komunalnom otpadu za 2020. godinu, MINGOR* [↑](#footnote-ref-3)
4. *Prema Pravilniku o načinima i uvjetima odlaganja otpada, kategorijama i uvjetima rada za odlagališta otpada „sanacija odlagališta“ podrazumijeva aktivnosti izrade projektne i druge dokumentacije sukladno propisima, rješavanje imovinsko pravnih odnosa vezanih za lokaciju odlagališta, postupak ishođenja odobrenja za građenje, izvođenje građevinskih radova koji omogućuju da se odlaganje otpada obavlja sukladno Pravilniku i zatvaranje odlagališta nakon puštanja u rad centra za gospodarenje otpadom ili popunjenja odlagališnih kapaciteta odlagališta.* [↑](#footnote-ref-4)
5. ***Teško kršenje ugovora*** *je kršenje ugovora u pogledu kojeg je nadležno tijelo izvršilo jednostrani raskid sukladno ugovoru o dodjeli bespovratnih sredstava, te je zatražen povrat cjelokupnog iznosa dodijeljenih sredstava, a radi se o sredstvima čiji povrat je po navedenoj osnovi zatražen u odnosu na bilo koji postupak dodjele bespovratnih sredstava iz bilo kojeg fonda EU.* [↑](#footnote-ref-5)
6. *Javni naručitelji prema čl. 38 st.2 Zakona o poslovima i djelatnostima prostornog uređenja i gradnje (NN 78/15 i 118/18, 110/19) obvezni su ugovoriti upravljanje projektom gradnje s osobom registriranom za djelatnost upravljanja projektom ili imenovati voditelja projekta koji je njezin zaposlenik u slučaju ulaganja sredstava u gradnju infrastrukturnih i dr. građevina, osim cesta, ukupne* *investicijske vrijednosti veće od 10.000.000 kuna bez PDV-a.* [↑](#footnote-ref-6)
7. *Razdoblje provedbe projekta traje od početka obavljanja aktivnosti projekta, počevši od dana donošenja Odluke o financiranju, do dana završetka svih aktivnosti, a traje inicijalno najkasnije do 31. prosinca 2025. (vidjeti točku 5.1. ovih Uputa).* [↑](#footnote-ref-7)
8. *Troškovima izvođenja radova moguće je pridodati* ***nepredviđene troškove za radove (do 10% vrijednosti radova)*** *i to na način da isti ne budu prikazani kao zasebna stavka nego kao vrsta troška unutar aktivnosti izgradnje i opremanja.* [↑](#footnote-ref-8)
9. *Prijavni obrazac bit će dostupan na sljedećoj mrežnoj stranici* [*https://fondovieu.gov.hr*](https://fondovieu.gov.hr)*. Na javnom portalu* [*https://fondovieu.gov.hr/portal*](https://fondovieu.gov.hr/portal) *nalaze se Korisničke upute za rad u sustavu. Aplikacija podržava sljedeće Internet preglednike: Internet Explorer 9 ili novije verzije te Google Chrome 23.0 ili novije verzije. Prijavni obrazac potrebno je dostaviti (podnijeti) u elektroničkom formatu putem sustava eNPOO od strane ovlaštene osobe Prijavitelja, autentificirane kroz uslugu Nacionalnog identifikacijskog i autentifikacijskog sustava. (NIAS).* [↑](#footnote-ref-9)
10. *Ukoliko je postupak ocjene prihvatljivosti zahvata za ekološku mrežu proveden u objedinjenom postupku s postupkom ocjene o potrebi procjene ili postupkom procjene utjecaja zahvata na okoliš, potrebno je dostaviti samo Rješenje pod točkom 9.* [↑](#footnote-ref-10)
11. *Glavni projekt dostavlja se isključivo u .pdf formatu (po mogućnosti koji se može pretraživati po riječima/određenim pojmovima) kao prilog projektnom prijedlogu, dok se projektantski troškovnik dostavlja u .Excel formatu.* [↑](#footnote-ref-11)
12. *U slučaju pitanja kojima se pri ocjenjivanju dodjeljuju odgovori „Da“/“Ne“, potrebno je da odgovor na sva takva pitanja bude „Da“, kako bi se projektni prijedlog mogao prenijeti u daljnje faze dodjele.* [↑](#footnote-ref-12)
13. *Minimalni zahtjevi (u slučaju pitanja s DA/NE odgovorima) koje projektni prijedlog treba ispuniti da bi mogao prijeći u daljnju fazu dodjele (svi odgovori moraju biti DA).* [↑](#footnote-ref-13)
14. *Vijeće Europske unije 10917/06 Obnovljena strategija održivog razvoja Europske unije* [↑](#footnote-ref-14)